Eaton se pylsterteend (Anas eatoni) is 'n eend wat deur die IUBN geklassifiseer word as 'n kwesbare spesie. Dit is genoem na die Engelse verkenner en naturalis Alfred Edmund Eaton. Eaton se pylsterteend is verwant aan die gewone pylsterteend en daar word gemeen dat dit daarvan afgesplinter en in aparte spesies ontwikkel het. Die manlike voēls ontwikkel nie volle broeivere nie. Dit kom in twee subspesies op eilande in die Suidelike Indiese Oseaan voor: Anas eatoni eatoni op Kergueleneilande (5000-20 000 pare geskat in 1982) Anas eatoni drygalskyi op die Crozeteilande (600-700 pare geskat in 1982) In die 1950's en 1960's is Anas eatoni eatoni na Amsterdameiland ingevoer, maar dit is sedert 1970 nie daar gesien nie en daar word aangeneem dat dit weer uitgesterf het. Die inheemse Amsterdameilandeend (Anas marecula) het in 1800 uitgesterf. Die bevolking is aan die afneem en die getalle kan nou reeds heelwat minder wees as hierbo vermeld. Die eende is vroeër deur onder andere seeleeujagters gejag met 200 tot 300 wat elke jaar geskiet is na die vestiging van 'n basis in 1950.


'n Stad is 'n groter, gesentraliseerde en afgebakende nedersetting wat 'n besondere administratiewe, regtelike of geskiedkundige status geniet en sodoende ook van 'n dorp of kamp verskil. Ook die stedelike bevolking verskil dikwels in etniese, taalkundige, sosiale, kulturele, religieuse en ander opsigte sterk van dié van landelike gebiede. Stede bestaan al duisende jaar lank as 'n vorm van menslike nedersettings. Veral in Europa het die historiese ontwikkeling daartoe gelei dat dikwels ook relatief klein nedersettings stadstatus het, terwyl die term stad of city en sy regtelike status in ander gebiede soos byvoorbeeld Suid-Afrika meestal beperk bly tot beduidende metropole en baie groot nedersettings. Die moderne definisie van 'n stad baseer op kenmerke soos digte bebouing (stadsmorfologie), 'n groot konsentrasie van woonstelle, huise en werkplekke, 'n (meestal heterogene) bevolking wat oorwegend in die tersiêre of sekondêre sektor van die ekonomie (dienste en nywerhede) werksaam is, die voorkoms van verskillende stadsdele wat almal hul eie karakter het, veelvuldige vervoerbetrekkinge tussen die stad en sy omgewing, en 'n sentrale rol wat die stad in die ekonomiese, politieke, kulturele, opvoedkundige en religieuse lewe van 'n bepaalde streek speel.


Georges de Layens (6 Januarie 1834 - 23 Oktober 1897) was 'n Franse plantkundige en byeboer. Hy was die skepper van die gewilde mobiele byekorf genoemd die "Layenskorf". Hy het verskeie werke gepubliseer oor byeboerdery en botanie. Tesame met Gaston Bonnier (1853-1922), was hy mede-outeer van 'n boek oor byeteelt genoemd Cours complet d'apiculture, asook 'n publikasie oor plante van noordelik Frankryk en België getiteld Nouvelle flore du Nord de la France et de la Belgique. Die Layenskorf is vervolmaak deur Jean Hurpin. Die standard outeursafkorting Layens word gebruik om aan te dui dat hierdie individu die outeur is wanneer 'n botaniese naam aangehaal word. Lys van botaniste volgens outeursafkorting Hierdie artikel is gebaseer op die vertaling van 'n artikel uit die Spaanse Wikipedia.


Die Opritsjnina (Russies: опричнина) was ’n deel van Rusland wat direk onder die bestuur van Iwan die Verskriklike geval het. Die term is afgelei van die ou Russiese woord опричь ("opritsj"), wat "apart" beteken het en kan dus losweg as aparte gebied vertaal word. Die tydperk word veral gekenmerk deur die berugte opritsjniki, wat ’n terreurveldtog in dié gebied gevoer het en veral die stad Nowgorod verwoes het. In 1564 het prins Andrei Koerbski, wat na Litaue oorgeloop het, dié land se leër teen Rusland gelei en die Russiese streek Welikije Loeki verwoes. Tsaar Iwan het begin vermoed dat ander aristrokate hom ook wou verraai. Op 3 Desember 1564 het Iwan Moskou verlaat en na die naburige dorp Aleksandrof getrek. Die kerk het die tsaar gesmeek om terug te kom. In 1565 het kerkamptenare Iwan ontmoet en ingestem tot sy skepping van die Opritsjnina in ruil daarvoor dat hy na Moskou terugkeer. Iwan het die Opritsjnina in dieselfde jaar begin. Daarvolgens het hy ’n gebied hoofsaaklik in die noordooste gekry waarin hy vryelik as ’n algehele outokraat regeer het sonder die inmenging van die magtige feodale aristokrasie.


Die AGV ('n afkorting van die Franse Automotrice à grande vitesse) is 'n nuwe reeks Franse hoësnelheidstreine wat deur die maatskappy Alstom vervaardig en as opvolger van die TGV beskou word. Die trein is aanvanklik as 'n gemeenskaplike projek van Alstom en die Franse spoorwegmaatskappy SNCF ontwikkel, maar SNCF het sy deelname later beëindig. Die nuwe trein, wat in tegniese opsig die vierde generasie van TGV-hoësnelheidstreine verteenwoordig, is uiteindelik deur Alstom teen 'n koste van sowat € 100 miljoen ontwikkel, en die eerste treine is in 2010 in bedryf gestel. Die tegniese hoofverskille teenoor die voorloper TGV is die hoër togsnelheid (360 km/h teenoor die TGV se 320 km/h), meer sitplekke (615) en nuwe enjins wat - net soos by die Duitse hoësnelheidstrein ICE - nou oor die hele lengte van die trein verdeel is. In vergelyking met die TGV sal die AGV se nuwe enjins ook energiebesparend wees. Die AGV se massa is ook in vergelyking met ander tipes hoësnelheidstreine verminder sodat die totale energiebesparing tot 30 persent beloop. Die eerste AGV-prototipe, wat uit drie waens bestaan het, is op 5 Februarie 2008 naby La Rochelle amptelik bekend gestel.


George Town is 'n stad in die weste van Maleisië, op die eiland van Penang. Die stad het 'n bevolking van sowat 511 000 in 2010. Die lughawe is Penang Internasionale Lughawe. Die historiese stadskern van George Town is in 2008 deur UNESCO as 'n wêrelderfenisgebied gelys. Wikimedia Commons het meer media in die kategorie George Town, Penang. (en) (fr) Amptelike UNESCO bladsy


Hier volg 'n onvolledige lys (385 uit 464 blankes) van die manskappe in die Wenkommando, die Voortrekker-kommando wat na Dingaanstat opgeruk het, die Gelofte afgelê het, en aan die Slag van Bloedrivier deelgeneem het. Die Wenkommando het na Dingaanstat opgeruk weens die moorde op Piet Retief en sy geselskap, en die Bloukransmoorde kort daarop. Die lys van manskappe is enkele dae na die Slag van Bloedrivier naby Dingaanstat opgestel. Nie by name bekend nie, is die verdere 59 kleurlinge, asook die sowat 200 Zoeloes wat A. Biggar, E. Parker en R. Joyce vergesel het. Ses van die blankes en vyf van die Zoeloes het 11 dae later in die Slag van die Opatikloof gesneuwel. Genealogiese besonderhede is deur verskillende persone en instellings nagevors. Pretorius, Andries Wilhelmus Jacobus (b3c1d5e11) Landman, Karel Pieter (b2c10) Jacobs, Pieter Daniël (a15b5c3d8e1) de Lange, Johan Hendrik (Hans Dons) (b10c2)


Giorgio Vasari (30 Julie 1511 - 27 Junie 1574) was 'n Italiaanse skilder, argitek en een van die eerste kunsgeskiedkundiges. In sy eie tyd was Vasari bekend vir sy kunswerke wat hy vir die kerke in Florence geskep het, alhoewel hy vandag veral bekend is vir sy Vite, wat naas Karel van Mander se Schilderboek steeds as een van die belangrikste biografiese bronne van kunstenaars uit Renaissance beskou word. Die boek se volledige titel is Vite de' più eccellenti architetti, pittori, et scultori italiani, da Cimabue insino a' tempi nostri ("Lewens van die uitmuntendste Italiaanse argitekte, skilders en beeldhouers, van Cimabue tot ons tyd). Hierdie artikel is ’n saadjie. Voel vry om Wikipedia te help deur dit uit te brei.


Frédéric François Chopin (1 Maart 1810 – 17 Oktober 1849), gebore Fryderyk Franciszek Chopin, was 'n Poolse pianis en komponis van romantiekmusiek. Hy is een van die bekendste skeppers van klaviermusiek. Hy is ook bekend vir sy liefdesverhouding met die Franse skryfster George Sand. Chopin is in Żelazowa Wola (Pole) gebore. Hy is in Parys (Frankryk) oorlede. Szopen is 'n alternatiewe, fonetiese spelwyse. HAT Taal-en-feitegids, Pearson, Desember 2013, ISBN 978-1-77578-243-8 Lys van komponiste (en) Bladmusiek (en) BBC Hierdie artikel is ’n saadjie. Voel vry om Wikipedia te help deur dit uit te brei.


Bali (Indonesies: Pulau Bali) is die westelikste en vyfde grootste van die Klein Soenda-eilande (na Timor, Soembawa, Flores en Soemba) en is in die suide van die eilandnasie Indonesië geleë. Die eiland word begrens deur die Balisee in die noorde en die oop Indiese Oseaan in die suide. Bali is ook 'n provinsie van Indonesië op sy eie en die hoofstad sedert 1958 is Denpasar, die grootste stad van die Klein Soenda-eilande; voorheen het Singaraja as hoofstad van Bali gedien. Bali is veral as 'n toeristebestemming bekend. Bali is in die ooste van Java en in die weste van Lombok geleë. In die noorde, oorkant die Balisee, lê Borneo, en verder noordoos Soelawesi. Bali het 'n bevolking van 3 891 428 in 2010 gehad en beslaan 'n oppervlakte van 5 780,06 km². Bali se geologie word gekenmerk deur baie aktiewe vulkane wat dié eiland van wes na oos gevorm het. Bali se vulkane behoort tot die Ring van Vuur wat die Stille Oseaan van Nieu-Seeland tot Chili omsirkel.


Surabaya (uitgespreek as Soeraa-baa-jaa) is 'n stad in Indonesië op die Java-eiland in die Oos-Java-provinsie. Die stad staan bekend as die hoofkwartier en opleidingsentrum van die Indonesiese Vloot. Nederlands-Indiese tyd: Mr. A. Meyroos (1916-1920); Ir. G.J. Dijkerman (1920-1929); H.I. Bussemaker (1929-1932); Mr. W.H. van Helsdingen (1932-1935); Mr. W.A.H. Fuchter (1935-1942); Japanse Besetting: Radjamin Nasution 1942 (Feb. - Sep.); Takahashi Ichiro 1942 - 1945. Indonesiese tyd: Radjamin Nasution 1945 (Aug. - Nov.); Mr. Indrakoesoema 1945 (Des.); Mr. Soerjadi 1946 - 1950; Doel Arnowo 1950 - 1952; Moestadjab Soemowidigdo 1952 - 1956; R. Istidjab Tjokrokoesoemo 1956 - 1958; Dr. R. Satrio Sastrodiredjo 1958 - 1964; Moerachman SH 1964 - 1965; R. Soekotjo 1965 - 1974; HR Soeparno 1974 - 1979; Drs. Moehadji Widjaja 1979 - 1984; Dr. H. Poernomo Kasidi 1984 - 1994; H. Sunarto Sumoprawiro 1994 - 2002;


Bukittinggi (Indonesies: Hoë Heuwel) is 'n stad in Indonesië op die Sumatra-eiland in die Wes-Sumatra-provinsie. Die naam was vroeër Fort De Kock (tot 1950). Hierdie hoofstad van die Minangkebaumense.


Justice is 'n Franse elektroniese musiekduo wat uit Gaspard Augé (* 21 Mei 1979) en Xavier de Rosnay (* 2 Julie 1982) bestaan. Hierdie duo is die suksesvolste groep in kontrak met Ed Banger Records, en word deur die hoof van die uitgewer, Pedro Winter, bestuur. Justice staan bekend vir hul kenmerkende sameflansing van rockelemente met hul elektroniese musiek. Justice se styl is al beskryf as hebbend van rockelemente en selfs heavy metal-elemente. Hulle kombineer opgekerfde baslyne met 'n saamgepersde en verwronge sintetiese klank. Hul musiek bevat gereeld die basslaptegniek wat aan die musiek 'n electro house-klank gee. Justice gebruik ook dele uit ander snitte om tot hierdie effek by te dra, soos met die snit "Tthhhee Ppaarrttyy" saam met Uffie. Die instrumente wat Justice gebruik om hul musiek te produseer, sluit in: 'n Apogee Ensemble Recording Interface, 'n Power Mac G5-rekenaar, hul Korg RADIAS, MicroKORG en Cubase, en ander samestellingsagteware. Tydens regstreekse optredes is daar gewoonlik 'n Korg RADIAS, drie JazzMutant Lemur Input Devices, twee MacBook Pro's wat Ableton Live aandryf, 'n Korg MicroKorg, 'n AKAI MPD24, 'n Korg ZERO8, en 'n Pioneer DJM800 op die verhoog.


Die jaar 2016 was 'n skrikkeljaar wat volgens die Gregoriaanse kalender op 'n Vrydag begin het. Dit was die 16de jaar van die 21ste eeu n.C. en in teenstelling met gewone jare het die jaar 366 dae en 'n 29 Februarie gehad. 1 Januarie – Nederland neem die voorsitterskap van die Europese Unie by Luxemburg oor. 1 Januarie – Die aantal Franse geweste word amptelik van 27 tot 18 verminder. 26 Februarie – Gianni Infantino word FIFA se nuwe president. 3–24 Maart – Referendum oor die vlag van Nieu-Seeland. 7 Maart – Die motorvervaardiger BMW vier sy honderdste verjaarsdag. 8 Maart–3 April – Die 6de T20I-wêreldbeker word in Indië aangebied en deur Wes-Indië gewen. 19 Maart – 'n Boeing 737-800 van die lugredery FlyDubai stort neer en ontplof tydens 'n tweede landingspoging in Rostof aan die Don, Rusland. Al 55 passasiers en ses bemanningslede is op slag dood. 24 Maart – Tydens die referendum oor die vlag van Nieu-Seeland stem die bevolking teen die goedkeuring van ’n nuwe nasionale vlag en ten gunste van die huidige nasionale vlag wat sedert 1902 gebruik word.


Mando Diao is 'n Sweedse musiekgroep uit Borlänge, wat egter reeds vir die grootste deel van hul musikale loopbaan in Stockholm gebaseer is. Alhoewel die groep Sweeds van oorsprong is, is hul lirieke uitsluitlik in Engels. Die groep is sedert 1995 aktief, maar het eers in 1999 onder die huidige naam 'n ernstige musikale loopbaan ingeslaan. Die groep se musiek word gekenmerk deur moderne kitaarriwwe en melodieë wat sterk op die styl van die laat sestiger- en vroeë sewentigerjare gebaseer is, asook deur die kenmerkende heesstemme van die twee voorsangers. Hul musiek bevat duidelike invloede uit die moderne indie- en motorhuis-rock-bewegings, asook tot geringer mates uit blues en ruk-en-rol. Mando Diao se sukses het vinnig verskyn en gegroei: in die Europese laatsomer van 2004 het hulle nog in klein klubs opgetree; teen 2006 tree hulle reeds in stadions op en behartig hulle hoofoptredes by die groot musiekfeeste. Ter gedeeltelike oorsaak hiervan is die groep se voering van geweldig vele musiektoere wat dit vir aanhangers moontlik gemaak het om die groep ten minste al vyf of ses keer by regstreekse optredes gesien te gehad het.


Nebraska (Engels: State of Nebraska) is 'n deelstaat in die midweste van die Verenigde State van Amerika met 'n bevolking van rofweg 1,9 miljoen en met 'n oppervlakte van 200 520 vierkante kilometer. Dit is een van die deelstate wat in die Groot Vlaktes lê en waar landbou 'n belangrike rol in die ekonomiese lewe speel. Nebraska word in die noorde deur Suid-Dakota, in die ooste deur Iowa en Missouri, in die suide deur Kansas en Colorado, en in die weste deur Wyoming begrens. Dit is die 37ste staat wat tot die Unie toegelaat is. Nebraska se bynaam is Cornhuskers State. Die woord Nebraska is uit die Chiwere-taal afkomstig en beteken 'vlak water'. Toerisme Visit Nebraska Geskiedenis Nebraska State Historical Society Foundation History Nebraska Ekonomie Nebraska Department of Economic Development: Nebraska's Opportunity Economy Hierdie artikel is ’n saadjie. Voel vry om Wikipedia te help deur dit uit te brei.


Mississippi (Engels: State of Mississippi) is 'n deelstaat in die sogenaamde Diep Suide van die Verenigde State van Amerika met 'n bevolking van drie miljoen. Mississippi is die 20ste deelstaat wat tot die Unie toegelaat is. Jackson is die hoofstad asook die grootste stad. Dit word in die noorde deur Tennessee, in die ooste deur Alabama, in die suide deur Louisiana en die Golf van Meksiko, en in die weste deur Arkansas en Louisiana begrens. Die Mississippirivier vorm 'n natuurlike grens in die weste. In 2020 is besluit om die deelstaat se amptelike vlag te vervang. Die vorige ontwerp het nog die vlag van die Gekonfedereerde State vertoon wat deur baie as 'n simbool vir slawerny en rassediskriminasie beskou word. Die eerste Europese besoekers was die ekspedisie van Hernando de Soto wat probeer het om 'n nedersetting te stig tussen 1539 en 1542. Dit het egter misluk. Die volgende ekspedisie is gelei deur die Fransmanne Jacques Marquette en Louis Joliet; hulle het saam met die Mississippi afgevaar in 1673. Nege jaar later het die Chevalier de la Salle die hele Mississippivallei vir Frankryk geannekseer.


VSA-Ope (gholf) VSA-Ope (tennis)


Alabama (Engels: State of Alabama) is 'n deelstaat in die suidooste van die Verenigde State van Amerika. Met 'n bevolking van meer as 4,8 miljoen en 'n oppervlakte van 135 765 vierkante kilometer is dit die 30ste grootste en die 23ste mees bevolkte VSA-deelstaat. Die hoofstad is Montgomery, maar byna 'n kwart van die bevolking is in die metropolitaanse gebied van Birmingham, die grootste stad in Alabama, saamgetrek. Alabama word in die noorde deur Tennessee, in die ooste deur Georgia, in die suide deur Florida en die Golf van Meksiko, en in die weste deur Mississippi begrens. Hierdie ligging maak van Alabama die geografiese sentrum van die Amerikaanse Diep Suide. Die deelstaat bestaan naas die kusgebied hoofsaaklik uit vlaktes waardeur die Tombigbee-, Black Warrior- en Alabamariviere vloei, asook dele van die Tennessee-vallei en Cumberland-plato in die noorde. Histories het Alabama veral bekend gestaan vir sy katoenplantasies en wit marmer-steengroewe. Die kenmerkende diversiteit van sy landskappe, geologie en topografie gee 'n besondere karakter aan Alabama. Tussen die Appalache-bergreeks en die kusvlaktes van die Golf van Meksiko word van die rykste natuurlike flora- en faunahabitatte in die Verenigde State aangetref.


Aljosja Popowitsj (Russies: Алё́ша Попо́вич; letterlik Aleksei, seun van die priester) is nes Dobrinja Nikititsj en Ilja Moeromets ’n bogatir, of Middeleeuse ridder. Hy is die jongste van die drie belangrikste helde van Kiëf-Roes. Die drie word saam uitgebeeld in Wiktor Wasnetsof se bekende skildery Bogatiri (regs). In bilini, of heldeverhale, word hy beskryf as die slu seun van ’n priester wat wen deur sy teenstanders te kul en uit te oorlê. Hy is bekend vir sy ratsheid, sluheid en listigheid. Aljosja hou van pret en word soms uitgebeeld as ’n "bespotter van vroue". Hy is ook soms ’n leuenaar en verkuller. Hy het die draak Toegarin Zmeiewitsj met ’n kullery verslaan. In latere weergawes word die draak verander in ’n Mongoolse khan. In hierdie verhaal reis Aljosja Popowitsj en sy dienskeng, Jekim, na Kiëf om prins Wladimir te ontmoet. Toe hulle in Kiëf aankom, is prins Wladimir besig met ’n feesmaal. Hy bied Aljosja die sitplek langs hom aan, maar dié wys dit van die hand en neem die laagste sitplek in die sosiale hiërargie in – langs die stoof.


Die Alkonost is ’n legendariese voël in die Slawiese mitologie. Dit het die lyf van ’n voël en die gesig en bors van ’n vrou. Die naam kom van die Griekse halfgodin Alcyone wat deur gode in ’n visvanger verander is. Die Alkonost lê eiers aan die kus en sit hulle dan in die water, waarna die see ses of sewe dae lank kalm is. Daarna broei die eiers uit en dit veroorsaak ’n storm. Vir die Russies-Ortodokse Kerk verpersoonlik Alkonost God se wil. Sy woon in die paradys, maar betree die wêreld om ’n boodskap oor te dra. Haar stem is so wondersoet dat iemand wat dit hoor, alles kan vergeet. Sirin Gamajoen Hierdie artikel is merendeels vertaal vanaf die Engelse Wikipedia-artikel en:Alkonost http://bestiary.us/alkonost.php http://www.rollins.edu/Foreign_Lang/Russian/Lubok/lubrelig.html Geargiveer 28 September 2007 op Wayback Machine


Sirin (Russies: Си́рин) is ’n figuur in die Russiese mitologie met die lyf van ’n voël (gewoonlik ’n uil) en die gesig en bors van ’n vrou. Volgens legende het die Sirins "in Indiese lande" naby die paradys gewoon of rondom die Eufraatrivier. Die legende van die Sirins het Kiëf-Roes moontlik in die 8ste – 9de eeu bereik deur Persiese handelaars. In die stede Tsjersonesos en Kiëf is hulle dikwels gevind op potte, goue hangertjies en in boeke. Hierdie halfvroue is regstreeks geskoei op die sirenes van die Griekse mitologie. Sirins word gewoonlik uitgebeeld met ’n kroon of stralekrans. Hulle het pragtige liedere vir die heiliges gesing waarin hulle van toekomstige vreugdes vertel het. Vir gewone mense was die voëls egter gevaarlik. Mans wat hulle hoor sing het, sou alles op aarde vergeet, hulle volg en uiteindelik sterf. Mense sou hulleself probeer red van die Sirins deur kanonne af te vuur, klokke te lui of ander harde geluide te maak om die voëls te verjaag. Later (van die 17de tot 18de eeu) het die beeld van die Sirins verander en het hulle wêredharmonie begin simboliseer.


Zambië se Sentrale Provinsie is, soos die naam aandui, 'n provinsie in die middel van dié Midde-Afrikaanse republiek. Volgens oppervlak is dit die vierde grootste van die land se nege provinsies, maar volgens bevolking slegs die sesde. Die Sentrale Provinsie beslaan 94 395 km2, amper 12,5% van Zambië se totale oppervlakte en strek oor meer as 400 km van die suidweste tot die noordooste. Dit is die enigste van die land se provinsies wat aan elke ander provinsie grens, maar deel net 'n kort buitelandse grens met die Demokratiese Republiek van die Kongo. Zambië se hoofspoorlyn en die Great North Road sny die Sentrale Provinsie in die helfte vanwaar dit net noord van Lusaka oor die provinsie se grens kom, deur die provinsiale hoofstad, Kabwe, loop en tot by die naasgrootste dorp, Kapiri Mposhi. Van hier loop die spoorlyn reguit noord tot in die Koperstreek, enkele kilometer verder, maar die Great North Road swenk noordoos in Serenje se rigting. Die dorp is ook die beginpunt van die Tazara-spoorlyn, wat strek tot by die uitvoerhawe van Dar-es-Salaam in Tanzanië.


Die Oostelike Provinsie is een van Zambië se nege provinsies en, soos die naam aandui, in die ooste van die land geleë. Dit grens in die weste aan die Lusaka-provinsie, die Sentrale Provinsie en die Demokratiese Republiek van die Kongo, in die noordweste en noorde aan die Noordelike Provinsie, in die ooste aan Malawi en in die suide aan Mosambiek. Die provinsie beslaan 69 106 km2, die sesde grootste in die land. Die geskatte bevolking in 2009 was 1 753 369, die derde meeste. Die hoofstad is Chipata aan die grens met Malawi. Die dorp se bevolking het snel toegeneem van 52 213 volgens die 1990-sensus tot 105 400 (2009-skatting). Ander belangrike dorpe (met geskatte bevolking in 2009 tussen hakies) is Petauke (26 065), Katete (15 578) en Lundazi (15 190). "World Gazetteer: Eastern - largest cities (per geographical entity)". archive.is. 2013-06-30. Besoek op 2020-07-09.


Richard Matthew Stallman (gebore op 16 Maart 1953 in Manhattan, New York Stad) is 'n Amerikaanse aktivis vir vrye sagteware, kuberkraker en programmeerder – ook onder sy voorletters as RMS bekend. Stallman is die stigter van die GNU-projek. Aan hom word 'n beduidende aandeel van die sukses van GNU/Linux toegeskryf, en hy was die eerste voorsitter van die Free Software Foundation, waar hy onder meer die GNU General Public License ontwikkel het. (en) Stallman se amptelike webtuiste Wikimedia Commons het meer media in die kategorie Richard Stallman. Hierdie artikel is ’n saadjie. Voel vry om Wikipedia te help deur dit uit te brei.


Die Olimpiese Winterspele 2018 (Koreaans: hangoel: 평창 동계 올림픽; hanja: 平昌 冬季 올림픽; Jeisipsamhoe Donggye Ollimpik), amptelik bekend as die XXIIIste Olimpiese Winterspele, is tussen 9 en 25 Februarie 2018 in Pyeongchang, Suid-Korea, aangebied. Die spanne van Ecuador, Eritrea, Kosovo, Maleisië, Nigerië en Singapoer het vir die eerste keer aan Olimpiese Winterspele deelgeneem. Die Russiese span is weens grootskaalse, van die regering ondersteunde, doping van die Olimpiese Winterspele uitgesluit, hoewel atlete wat nie aan die staatsondersteunde doping deelgeneem het nie, onder neutrale vlag deelgeneem het. Dit is ná die Olimpiese Somerspele 1988 in Seoel die tweede Olimpiese Spele wat in Suid-Korea aangebied is. Verder is Pyeongchang ná Sapporo (1972) en Nagano (1998) die derde Asiatiese stad, waar Olimpiese Winterspele gehou is. Daarbenewens is die volgende twee Olimpiese Spele ook in Oos-Asiatiese stede gehou: Die Olimpiese Somerspele 2020 in Tokio en die Olimpiese Winterspele 2022 in Beijing. Tydens die Spele is daar in 102 items oor 7 Olimpiese sportsoorte in 15 dissiplines meegeding. Dit het van die Spele die grootstes in die geskiedenis gemaak.


Hueyi tlahtoani (hueyi word ook wel as huey of uei geskryf, en tlahtoani as tlatoani) was die naam wat die Asteke aan die hoogste leier van 'n politieke eenheid, waaronder ook die leier van hul eie ryk, gegee het. Hueyi tlatoani is Nahuatls en beteken "groot spreker", en wel spreker in die opsig van opdraggewer. Hueyi tlahtoani is eens as keiser vertaal, maar dit is nie korrek nie omdat laasgenoemde begrip tipies is aan die Europese kultuur, naamlik die erfenis van die Romeinse Ryk, en afgelei van die naam Julius Caesar. Waarskynlik grotendeels legendaries: ?–1233: Iztacmixcohuatl 1233–1272: Tozcuecuextli 1272–1299: Huehue Huitzilihuitl 1299–1347: Ilancueitl 1347–1363: Tenoch 1375–1395: Acamapichtili 1395–1417: Huitzilihuitl 1417–1427: Chimalpopoca 1427–1440: Itzcoatl 1440–1469: Motecuhzoma Ilhuicamina 1469–1481: Axayacatl 1481–1486: Tizoc 1486–1502: Ahuitzotl 1502–1520: Motecuhzoma Xocoyotzin 1520: Cuitlahuac 1520–1521/1525: Cuauhtémoc 1525–1526: Diego Velázquez Tlacotzin 1526–1530: Andrés de Tapia Motelchiuh 1532–1536: Pablo Xochiquentzin 1539–1541: Diego Huanitzin 1541–1554: Diego de San Francisco Tehuetzquitizin 1554–1566: Esteban de Guzmán 1557–1562: Cristóbal de Guzmán Cecetzin 1563–1565: Luis de Santa María Nanacacipactzin


Armed Assault (ArmA) is 'n rekenaarspeletjie van die Tjeggiese rekenaarmaatskappy Bohemia Interactive. Die spel is in Europa en Suid-Afrika verkrygbaar. In die Verenigde State en Kanada word die spel bemark as ArmA: Combat Operations. ArmA is 'n taktiese militêre-eerstepersoon en derdeperson-skieter, en word beskou as die opvolger van Operation Flashpoint. Weens regs redes mag die spel nie Operation Flashpoint heet nie, aangesien die firma Codemasters die regte besit van die naam Operation Flashpoint. ArmA en die Junie 2009 vrygestelde ArmA 2 is vanuit 'n grafiese oogpunt meer ontwikkeld as Operation Fashpoint. Amptelike webwerf


Jermak of Jermak Timofejewitsj (Russies: Ермак Тимофеевич) (gebore tussen 1532 en 1542 – 5 of 6 Augustus 1585) was ’n Kosak-leier, Russiese volksheld en ontdekkingsreisiger in Siberië. Sy verkenning van Siberië was die begin van Rusland se verowering van die streek. ("Timofejewitsj" was sy patroniem, of vadersnaam, en nie sy van nie. Sy van, as hy een gehad het, is onbekend.) In omstreeks 1577 het die Stroganof-familie van handelaars wat die Oeralstreek gekolonialiseer het, Jermak gevra om hul land teen khan Koetsjoem van die Siberiese Khanaat te beskerm. Jermak het Siberië in 1581 met 1 636 man binnegetrek, al met die Tagil- en Toera-rivier langs. Die volgende jaar het hulle Isker, Koetsjoem se tuiste, verower. Koetsjoem het na die steppe gevlug en sy gebied aan Jermak afgestaan. Dié het Siberië volgens die destydse tradisie aan tsaar Iwan die Verskriklike oorhandig en so die guns van die tsaar gewen. In 1585 het Koetsjoem Jermak skielik in die middel van die nag aangeval en die meeste van sy mense vermoor. Jermak is gewond en het probeer om oor die Wagai-rivier te swem, maar het verdrink.


Fox William Mulder is ’n denkbeeldige FBI Spesiale Agent, wat in die Amerikaanse Fox-televisiereekse, The X-Files en The Lone Gunmen optree, waar die wetenskapfiksieprogramme handel oor regeringsameswerings met die doel om die waarheid omtrent ruimtewesenlike bestaan te ontken of in die duister te hou. Hy werk saam met sy FBI-kollega, Dana Scully, in die X-Argiewe kantoor, wat bemoei is met sake wat buitengewoon geheimsinnig of deur moontlik paranormale omstandighede onopgelos en deur die FBI in die doofpot gestop is. David Duchovny, ’n Amerikaanse akteur, vertolk die rol van Mulder. Hierdie hoofkarakter is tot die eerste sewe reekse beperk, waarna hy as terugkerende karakter in die laaste twee reekse te sien is, merendeels omrede Duchovny met sy loopbaan wou aanbeweeg. Mulder verskyn die eerste maal in die eerste reeks se Pilot-tussenverhaal, wat in 1993 uitgesaai is. Mulder is oortuig dat vreemde vlieënde voorwerpe (VVV’s) bestaan, sowel as ’n gepaardgaande regeringsameswering wat die waarheid omtrent die bestaan van hierdie wesens probeer muilband. Mulder stel die X-Argiewe en die waarheid verberg deur die vermeende sameswering só hoog op prys, dat hy sy hele lewe daaraan wy.


Palikir is sedert 1990 die hoofstad van die eilandnasie Gefedereerde State van Mikronesië toe dit Kolonia vervang het. Die stad het 'n bevolking van 7 000 in 2009 gehad. Dit is in die noorde van die eiland Pohnpei in die gelyknamige deelstaat geleë. Hierdie artikel is ’n saadjie. Voel vry om Wikipedia te help deur dit uit te brei.


Die N7 is een van die nasionale paaie in Suid-Afrika. Die pad verbind Kaapstad in die Wes-Kaap met Vioolsdrif, Noord-Kaap. Die N7 begin in Kaapstad deur noord van die N1 af te draai en hou dan reguit noord vir 53 km voor die dorp Malmesbury bereik word. Halfpad soontoe gaan die reisiger die Swartland binne wat bekend is vir sy koringlande. Die N7 hou steeds noord en 40 km later gaan die pad verby Moorreesburg. Nog 26 km verder steek die N7 die Bergrivier oor en loop dan verby Piketberg, 45 km later gaan die pad oor die Piekenierskloofpas en verby Citrusdal. Die reisiger het nou die Swartland verlaat en gaan die Olifantsriviervallei en Sederbergareas binne met die Sederberg aan die regterkant sigbaar. Die pad hou nou noordoos en die Olifantsrivier bly aan die reisiger se regterkant. Na 53 km word daar eers verby die Clanwilliamdam en dan die dorp Clanwilliam gery. Die pad hou vir 38 km steeds langs die Olifantsrivier en swaai dan skielik noordwes, kruis die rivier, gaan tussen Klawer en die Gifberg deur en hou noordwes tot by Vanrhynsdorp. Nou het die reisiger Namakwaland binnegegaan.


Die N17 is een van die nasionale paaie in Suid-Afrika. Die pad verbind Johannesburg, Gauteng, met Mbabane, eSwatini, via die Oshoekgrenspos. Die N17 begin naby Wemmerpan, suid van City Deep. Die pad gaan suidoos en later oos tot dit onder deur die N12 nasionale pad gaan. Dit kruis dan die N3 nasionale pad by die Germiston/Randse Lughawe Wissellaar. Nou gaan die N17 verder oos en gaan suid van Germiston, Brakpan en Springs verby. Die N17 hou steeds oos verby Devon en gaan dan Mpumalanga binne. Nou gaan die pad verby Leandra tot in Kinross. Die N17 hou steeds oos, verby Secunda en Trichardt tot in Bethal. Na ’n verdere 55 km bereik die N17 die dorp Ermelo. Hier kruis die pad die N11 nasionale pad en die beginpunt van die N2 nasionale pad. Die N17 swaai nou noordoos, kruis die Vaalrivier, amper by sy oorsprong, en gaan deur Chrissiesmeer. Warburton is 24 km verder oos en Lochiel 36 km verder. Hiervandaan is dit ongeveer 25 km tot by die Oshoekgrenspos. Nasionale paaie in Suid-Afrika (en) Falkner, John (Mei 2012).


Aldi ('n afkorting van Albrecht-Discount, "Albrecht-afslagwinkel") is 'n Duitse supermarkketting wat in 1946 in Mülheim an der Ruhr in die deelstaat Noordryn-Wesfale deur die broers Karl (1920–2014) en Theo Albrecht (1922–2010) gestig is (alhoewel die onderneming se oorspronge terugstrek tot 1913).. Die onderneming is later opgedeel in Aldi Nord (bestuur deur Theo) en Aldi Süd (bestuur deur Karl). Buitelandse dogtermaatskappye het in Europa en oorsee (Verenigde State en Australië) ontstaan. Aldi het sy groot sukses in die kleinhandelsbedryf aan sy innoverende konsep te danke – met 'n beperkte verskeidenheid wat hoofsaaklik uit generiese produkte van hoë gehalte bestaan en wat gewoonlik sowat die helfte minder kos as vergelykbare handelsmerke, eenvoudig toegeruste winkels, 'n voortdurend geoptimeerde logistiek en 'n weeklikse aanbod van nie-voedselprodukte soos tekstiele, elektroniese verbruikersware en ander teen lae pryse. In die Verenigde State doen Aldi Nord sake onder die naam Trader Joe's. (de) Aldi-Bilanz 2010: Gewinnsprung im Norden, mediatribune.de, 26. Junie 2012. worldemand.com, 19 April 2020: Here Are 25 Things That You Did Not Know About Aldi.


Teletubbies is 'n Britse televisietekenprent geskep deur Anne Wood. Die hoofkarakters is Tinky Winky, Dipsy, Laa-Laa, en Po. In 1999 het Jerry Falwell, beroemde Amerikaanse fundamentalistiese televangelis, in een van sy publikasies hierdie program wat op kleuters gemik is, skerp gekritiseer omdat Tinky Winky, een van die karakters, na bewering gay was. Vir konteks: hy het in dieselfde jaar beweer dat die Antichris 'n Joodse man sou wees wat tans op aarde leef. Alhoewel hy later om verskoning gevra het vir sy anti-Joodse uitlating, het hy nogtans sy kontroversiële leerstelling aangaande die Antichris behou. Hierdie artikel is ’n saadjie. Voel vry om Wikipedia te help deur dit uit te brei.


Recklinghausen (uitgespreek [ʁɛklɪŋˈhaʊzən]) is 'n stad in die weste van Duitsland in die deelstaat Noordryn-Wesfale. In 2011 het die stad 'n bevolking van 117 672 gehad en 'n oppervlakte van 66,43 km². "Information und Technik Nordrhein-Westfalen". Geargiveer vanaf die oorspronklike op 28 September 2011. Besoek op 14 Desember 2012. Hierdie artikel is ’n saadjie. Voel vry om Wikipedia te help deur dit uit te brei.


Die kweekhuiseffek is 'n wêreldwye verskynsel wat ontstaan as gevolg van die aanwesigheid van kweekhuisgasse in die Aarde se atmosfeer. Hierdie gasse sorg daarvoor dat die temperatuur van die aardoppervlak hoër styg as wat aan 'n kombinasie van die son se hitte en die interne hitte van die Aarde toegeskryf kan word. By gebrek aan die kweekhuiseffek, waar die Aarde bloot op die Son en die planeet se interne hitte aangewese was, sou die temperatuur op Aarde volgens bepaalde teoretiese modelle gemiddeld -18 °C wees; tans is dit 15 °C. Hierdie effek is na 'n kweekhuis vernoem, aangesien dit ooreenstem met 'n ruimte wat met glas of plastiek bedek is om sodoende die uitstraling van warmte teë te hou, wat gevolglik die temperatuur in die kweekhuis laat styg. Die temperatuur van die aardoppervlak word bepaal deur 'n ewewig van 'n aantal faktore. Faktore wat warmte toevoeg is: straling van die son wat nie dadelik teruggekaats word nie; interne verhitting van die Aarde. Faktore wat warmte van die planeet onttrek is: verdamping van water; konveksie en infrarooibestraling van die aardoppervlak na die heelal (uitstraling), volgens die Wet van Stefan-Boltzmann.


Die Vrede van Münster was vir Nederland en België 'n belangrike onderdeel van die Vrede van Westfalen wat in 1648 'n einde aan twee oorloë gebring het: die Tagtigjarige Oorlog tussen die opstandelinge in die Nederlande en Spanje (Habsburg) sowel as as die Dertigjarige Oorlog tussen verskeie ander Europese lande. In Münster is twee vredesverdrae gesluit: Die verdrag van 24 Oktober 1648 tussen die Heilige Romeinse Ryk en Frankryk. Hierdie verdrag het 'n groot ooreenkoms getoon met die verdrag van Osnabrück van 14 Oktober 1648 tussen die Heilige Romeinse Ryk en Swede. In hierdie verdrae is onder andere Switserland los gemaak van die Heilige Romeinse Ryk. Die verdrag tussen Spanje en die Nederlande. In hierdie verdrag is geen aandag bestee aan die band tussen die Heilige Roomse Ryk en die Nederlande nie. Die Franse inmenging in die oorlog teen Spanje het die gety gedraai in die voordeel van die Republiek. Daar was verder ook nog die Dertigjarige Oorlog in Europa aan die gang. In 1641 het die vredesonderhandelinge tussen die strydende partye in die oorlog begin. Daar is afgespreek dat daar in Münster en Osnabrück sou onderhandel word.


Port Harcourt (Igbo: Igwe Ocha) is 'n groot stad in die suide van Nigerië, en het in 2007 'n bevolking van 3 761 645 gehad en hed 'n oppervlakte van 186 km². Die stad was in 1912 gestig en in 1913 na Lewis, Viscount Harcourt vernoem. Hierdie artikel is ’n saadjie. Voel vry om Wikipedia te help deur dit uit te brei.


Putin's Russia (Russies: Путинская Россия) is ’n niefiksie-boek deur wyle Anna Politkofskaja, ’n internasionaal bekende joernalis en skrywer van Rusland. Dit handel oor die lewe in die moderne Rusland onder die destydse president Wladimir Poetin. Politkofskaja meen in die boek Rusland het onder Poetin steeds aspekte van ’n polisie- of mafiastaat. In die boek beskuldig sy die Russiese geheime diens, die FSB (die opvolger van die Sowjetunie se KGB), daarvan dat hulle alle burgerlike vryhede onderdruk sodat hulle ’n Sowjet-styl diktatorskap tot stand kan bring, maar erken: "Dit is ons wat verantwoordelik is vir Poetin se beleidrigtings . . . die gemeenskap het grenslose onbelangstelling getoon . . . terwyl die Tsjekiste hulle in die mag ingegrawe het; ons het hulle toegelaat om ons vrees te sien, en daardeur hul drang versterk om ons soos beeste te behandel. Die KGB respekteer net die sterkes. Dit verslind die swakkes. Ons van alle mense behoort dit te weet." Politkofskaja, Anna; Vertaal deur Tait, Arch (2004). Putin's Russia. Harvill. ISBN 0-805-07930-0. Geargiveer vanaf die oorspronklike op 7 Februarie 2012.


.ly is die Internettopvlakdomein vir Libië. Lys van Internettopvlakdomeine IANA .ly whois informasie AfriDNS - Informasie over Afrikaanse topvlakdomeine


Die Stormers (weens borgskapredes ook bekend as die DHL Stormers) is ’n Suid-Afrikaanse rugbyspan wat as ’n konsessie aan Superrugby deelneem sedert 1996. Hulle het slegs in 1997 nie deelgeneem nie. Die Stormers het nog nooit die eindrondte van die kompetisie gehaal nie maar het reeds tweekeer in die halfeindrondte gespeel, in 1999 en 2004. Die huidige kaptein van die span is Jean de Villiers. Die span se basis is in Kaapstad en is gesentreer om die Westelike Provinsie se Curriebekerspan maar trek ook spelers van die Boland (wat die gebiede van die Kaapse Wynlande en die Weskus dek met hul tuiswedstryde in Welllington). In 2005 het die Stormers ook spelers van die Suidwestelike Distrikte in George gebruik, wat beteken het dat hulle spelers van al drie unies in die Wes-Kaap gebruik het. Met die herskikking van die konsessiegebiede wat gevolg het op die uitbreiding van die kompetisie, het die SWD-spelers oorgeskuif na die konsessiegebied van die Southern Spears, wat oorspronklik in 2007 tot die Super 14 sou toetree maar later onttrek is. Voor 1998 het Suid-Afrika nie van ’n konsessiestelsel gebruik gemaak vir die Super 12 nie.


Ethelweard (904-924) was in 924 koning van Engeland. Hy was die seun van koning Eduard die Ouere en die jonger halfbroer van sy opvolger, Athelstan. Eduard die Ouere het op 22-jarige leeftyd getrou met Ecgwynn. Die huwelik was egter waarskynlik nie wettig nie. Hulle het twee kinders gehad, waaronder Athelstan. Van Ethelweard is min bekend. Hy was die seun van Eduard en sy tweede vrou, Elffled, ’n dogter van Ethelhelm, die earl ("oudste") van Wiltshire. Toe Eduard die Ouere in 924 sterf, is Ethelweard op die troon geplaas deur die inwoners van Wessex. Die mense van Mercië wou eerder sy ouer halfbroer Athelstan as koning hê. Dit was egter betwisbaar weens die status van Eduard se eerste huwelik. Die waarskynlike uiteinde sou gewees het ’n verdeling van die koninkryk tussen die ondersteuners van Ethelweard en dié van Athelstan, maar Ethelweard is net sestien dae ná sy pa oorlede en hulle is saam begrawe. Athelstan het toe koning van Engeland geword. Hierdie artikel is merendeels vertaal vanaf die Nederlandse Wikipedia-artikel nl:Ethelweard Thorpe, Benjamin, vertaler (1845). A History of England Under the Anglo-Saxon Kings.


.cr is die agtervoegsel van domeinname van Costa Rica. ac.cr: Akademiese instellings: universiteite co.cr: Maatskappye ed.cr: Onderwys fi.cr: Finansiële instellings soos banke go.cr: Regering or.cr: Organisasies sonder winsoogmerk sa.cr: Gesondheidsverwante instellings Lys van Internettopvlakdomeine ISO 3166-2:CR (es) IANA se whois-gegewens vir .cr (en) Domeinregistrasie vir .cr


Santa Cruz de Tenerife, of kortweg Santa Cruz, is sedert 1494 saam Las Palmas de Gran Canaria die hoofstad en tweede grootste stad van die Kanariese Eilande. Die Kanariese Eilande is 'n outonome gemeenskap van Spanje langs die kus van Noord-Afrika in die Atlantiese Oseaan. Die stad het in 2013 'n bevolking van 206 593 gehad en het 'n oppervlakte van 150,56 km². Dit is op 3 Mei 1494 deur Spanjaarde as Real de la Santa Cruz gestig. Die gebied waar die stad opgebou en die munisipaliteit van Santa Cruz de Tenerife was die onderwerp van menslike bewoning van Guanche tye van ongeveer 2000 jaar gelede, soos bewys deur die argeologiese terreine gevind. Die bekende Mummie van San Andrés is een van die belangrikste oorblyfsels van die verlede van die dorp Guanche. Behalwe grotte met 'n paar oorblyfsels van gemummificeerde diere en klippe met gravures Guanchen. Hierdie gebied behoort aan die Menceyato de Anaga (aboriginal koninkryk), een van nege in wat die eiland verdeel is. Die stad is gestig op 3 Mei 1494.


Eerste Nasionale Bank (ENB) (Engels: First National Bank of FNB) is een van Suid-Afrika se vier grootste banke. Dit is deel van die groep FirstRand Limited, wat op die Johannesburgse aandelebeurs genoteer is, onder die simbool FSR. ENB het ook filiale in Eswatini, Mosambiek, Botswana en Namibië, wat almal op hulle onderskeie lande se aandelebeurse genoteer is. ENB is een van drie groot afdelings van die FirstRand Groep, met die ander twee Randaksepbank (RMB) en Wesbank. ENB beweer dat hulle die oudste bank in Suid-Afrika is. Die oorsprong van die bank kan na die Oostelike Provinsie Bank, wat in Grahamstad in 1838 gestig is, teruggespoor word. Teen 1874 het hulle reeds vier takke gehad: in Grahamstad, Middelburg, Cradock en Queenstown. As gevolg van 'n resessie is die bank in 1874 deur die Oosterse Bank Korporasie (OBC) oorgekoop. Maar as gevolg van finansiële probleme wat hulle self in Indië ondervind het, het hulle besluit om van Suid-Afrika te onttrek. Die Bank van Afrika is daarna in 1879 gestig om hulle belange in Suid-Afrika oor te neem.


Die 2001 Drienasiesreeks is deur Australië gewen. Lyn in ongenommerde lys


Die nasionale vlag van Somalië (Somalies: Calanka Soomaaliyaa; Arabies: علم الصومال) is op 12 Oktober 1954 amptelik in gebruik geneem. Die vlag vertoon ’n enkele blou baan met ’n wit vyfpuntige ster in die middel van die vlag. Die blou baan herinner ’n mens aan die Verenigde Nasies wat op ’n punt die area geadministreer het. Die vyfpuntige ster stel die vyf areas voor waarvandaan die Somaliërs afkomstig is nl.: noordelike Somalië, suidelike Somalië, noordelike Kenia, suidelike Ethiopië en Djiboeti. Die ster is ook ’n simbool van vryheid en die wit stel hoop, vrede en vooruitgang voor. Die vlag van Somalië is gebaseer op die vlag van die Verenigde Nasies, die verskil is dat daar ’n ster in die middel van die vlag is. Die vlag is ook soortgelyk aan die vlag van Viëtnam en die Bonnie Blue-vlag. Die kleurskema word hieronder gelys: Die vlag van Somalië kan met behulp van die volgende konstruksieplan gereproduseer word: Verskeie gebiede van Somalië het hul onafhanklikheid van die sentrale regering verklaar.


Lyndon Baines Johnson (27 Augustus 1908 - 22 Januarie 1973) was die 36ste president van die Verenigde State. Hierdie artikel is ’n saadjie. Voel vry om Wikipedia te help deur dit uit te brei.


Hier volg 'n tydlyn van homoseksuele, biseksuele en transseksuele geskiedenis. Chnumhotep en Nianchchnum se graftombe word gedurende die vyfde dinastie in Egipte gebou. 630 v.C. – Doriese aristokrasie in Kreta stel amptelike pederastiese verhoudings tussen volwasse prinse en adolessente seuns in, met die dubbele doel om die jeug op te voed en die bevolkingsaanwas te beperk. Sien Kretiese pederastie. Mans kon nie in Griekeland wettig met mekaar trou nie, alhoewel lewenslange verhoudings tussen volwasse mans nie ongewoon was nie. Die vennootskappe tussen twee mans in Griekeland was dieselfde as heteroseksuele verhoudings deurdat daar gewoonlik 'n generasiegaping in die ouderdomme tussen die twee partye was en dat die ouer persoon as die opvoeder of mentor opgetree het. 600 v.C. – Sappho van Lesbos skryf haar beroemde liefdesgedigte aan jong vroue en bied inspirasie vir die woord lesbies. Latere werke deur Plato gee aan Sappho die eer vir die uitvinding van die Mixolydiese mode ('n soort musikale skaal). 425-388 v.C. – 'n Reeks satires wat deur Aristophanes gepubliseer word, spot met verwyfde mans, transvestiete en volwasse mans wat die passiewe seksuele rol geniet het.


Die term federale stad (Duits: Bundesstadt, Engels: Federal City, Russies: Города федерального значения) word gebruik om die status aan te dui van sekere stede in Duitsland, Switserland en Rusland, en is ’n historiese term in die Verenigde State van Amerika. In Duitsland is Bonn sedert 28 April 1994 aangewys as ’n federale stad. Dis ook die amptelike titel van Bern as die de facto hoofstad van Switserland. Rusland het twee federale stede, Moskou en Sint Petersburg, wat as sulks federale deelgebiede in eie reg is van die Russiese Federasie. Histories is Washington, D.C. ook die "Federale Stad" genoem. Ander hoofstede soos Washington, D.C. in die Verenigde State van Amerika, Canberra in Australië, Meksikostad in Meksiko en Brasília in Brasilië het ook federale status en is Federale distrik genoem. Hierdie artikel is merendeels vertaal vanaf die Engelse Wikipedia-artikel en:Federal City


Krasnojarsk-krai (Russies: Красноярский край, Krasnojarski krai) is ’n deelgebied van Rusland. Dit lê in die Siberiese Federale Distrik en die hoofstad is Krasnojarsk. Dit is die tweede grootse deelgebied naas Sacha (Jakoetië) en Rusland se grootste krai. Dit beslaan 13% van die land se totale oppervlakte, en is 56 keer so groot soos Nederland en 77 keer so groot soos België. Die krai lê in die middel van Siberië en behoort tot die Siberiese Federale Distrik. Dit strek oor 3 000 km van die Sajan-berge in die suide met die Jeniseirivier langs tot aan die Taimir-skiereiland in die noorde. Dit grens aan Tjoemen-, Tomsk-, Irkoetsk- en Kemerowo-oblast, Chakassië, Tiwa, Sacha, en die Kara- en Laptef-see van die Noordelike Yssee. Krasnojarsk-krai lê in die opvanggebied van die Noordelike Yssee en talle riviere vloei daardeur. Daar is ook ’n paar duisend mere, waarvan die grootstes die Beloje, Beljo, Gloebokoje, Itat en Chantaiskoje is. Die klimaatstoestande verskil grootliks en is arkties, subarkties en gematig. Die temperature wissel ook baie deur die jaar.


Herodotos van Halikarnassos (Grieks: Ἡρόδοτος Ἁλικαρνᾱσσεύς, oftewel Hēródotos Halikarnāsseús) was 'n Griekse historikus van die 5de eeu v.C. (omstreeks 484 v.C. – omstreeks 425 v.C.) wat beskou word as die "Vader van Geskiedenis" as vakgebied in die Westerse kultuur. Hy was die eerste historikus sover bekend wat sy materiaal stelselmatig versamel het, die akkuraatheid daarvan tot 'n mate getoets het en dit op 'n goed geordende en lewendige manier aangebied het. Hy is byna uitsluitlik bekend vir sy bundel Die Geskiedenisse, 'n verslag van sy "ondersoeke" (Grieks: ἱστορίαι, 'n woord wat in Latyn oorgeneem is en die hedendaagse betekenis van "geskiedenis" aangeneem het) na die oorsake van die Grieks-Persiese oorloë wat plaasgevind het in 490 en 480-479 v.C. Hy het hom veral onderskei deurdat hy gebeure wat andersins kwalik gedokumenteer sou wees, in 'n vertellende trant weergegee het; maar ook weens sy dikwels omslagtige beskrywings van die verskillende plekke en volke wat hy tydens sy wye omswerwinge in die lande aan die Middellandse en Swartsee teëgekom het.


Die term Gonger verwys in die volksgeloof van die Noord-Friese eilande Sylt en Amrum (deelstaat Sleeswyk-Holstein, Duitsland) na 'n soort poltergees. Volgens ou verhale vind "onskuldige moordslagoffers" net soos mense, wat grondstene verplaas en land omgeploeg of verwoes het, geen rus in dood en graf nie. Daarnaas keer ook godslasteraars, selfmoordenaars en mense wat hulself vervloek het, as Gongers terug. Indien 'n seeman op see sterf, keer hy as Gonger terug om sy familie van sy dood in kennis te stel. Hiervoor verrys hy snags in die klere, wat hy op die tydstip van sy afsterwe gedra het, uit sy graf op see en bring 'n besoek aan die huis van sy nakomelinge. Hier blus hy die lig, lê homself op die kombers van 'n slapende en laat 'n spoor van soutwater agter. Hy doen dit oor en oor totdat familielede van die derde en vierde generasie hulle aan hom en sy afsterwe herinner. Hugo Wolfgang Philipp het die volksverhale oor Gongers in die 1930's in sy toneelstuk Der Gonger kommt verwerk.


Die meeste lande van die wêreld het verskillende name in verskeie tale. Party lande het ook naamsveranderinge weens staatkundige of ander redes ondergaan. Hierdie artikel poog daarin om alle ander bekende name vir alle nasies, lande en oppermagtige (soewereine) state weer te gee. Dit laat geen ruimte vir enige mening omtrent die "oorspronklike", "amptelike", "werklike", of "juiste" benaming vir enige land nie. Lande word alfabeties deur hul tans bekendste naam in Afrikaans gelys. Elke Afrikaanse naam word opgevolg deur sy tans bekendste eweknie in ander tale, en word ook in alfabetiese volgorde volgens naam en taal gelys (ongeag die uitspraak). Waar geskiedkundige en/of wisselvorms gebruik word, word dit so aangedui. Buitelandse benamings wat met Afrikaans ooreenstem word ook gelys, om die vraag "Hoe heet die naam in...?" te beantwoord. Die name moet as volg neergepen word: tale wat die Latynse alfabet gebruik, moet as "Naam (taal)" geskryf word, byvoorbeeld, "Afeganistão (Portugees)", en volgens die Afrikaanse alfabetiese volgorde gelys word.


Tequixquiac is die munisipaliteit van die hoofstede van Santiago Tequixquiac geleë in die noordoostelike deel van die toestand van Meksikostad in Meksiko, alhoewel beide is algemeen bekend staan as Tequixquiac. Die dorp is geleë op 'n noordelike pas wat uit die vallei van Mexiko voer en lê sowat 280 km noord-oos van die hoofstad van Toluca. Hierdie naam is afkomstig van Nahuatl en beteken "plek van die natriumbicarbonaat water".


Die Vulkane van Kamtsjatka (Russies: Вулканы Камчатки) is ’n groot groep vulkane op die Kamtsjatka-skiereiland in Oos-Rusland. Tans is 29 van hulle aktief, van die ander het tussen 1 000 en 4 000 jaar gelede uitgebars. Die vulkane is ’n Unesco-wêrelderfenisgebied. Sentrale reeks Lettoenoep, 1 340 m, Wojampolski, 1 225 m, Sewerni, 1 936 m, Snegowoi, 2 169 m, Ostri, 2 552 m, Spokoini, 2 171 m, Iktoenoep, 2 300 m, Snezjni, 2 169 m, Atlasowa of Nilgimelkin, 1 764 m, Beli, 2 080 m, Alngei, 1 853 m, Oeka, 1 643 m, Jelofski, 1 381 m, Sjisjel, 2 525 m, Mezjdoesopotsjni, 1 641 m, Titila, 1 559 m, Gorni-instituut, 2 125 m, Toezofski, 1 533 m, Leoetongei, 1 333 m, Sedankinski, 1 241 m, Fedotitsj, 965 m, Kebenei, 1 527 m, Kljoetsjefskaja-groep Kljoetsjefskaja Sopka Awatsjinskaja-groep Aag Arik Korjakski Awatsjinski Kozelski Ksoedatsj Iljinski Kambalni Hierdie artikel is in sy geheel of gedeeltelik vanuit die Engelse Wikipedia-artikel vertaal Hierdie Rusland-verwante artikel is ’n saadjie.


Garankuwa United is 'n Suid-Afrikaanse sokkerklub in Garankuwa naby Pretoria wat aan die Vodacom-liga deelneem. Hulle is na die derde-vlak van Suid-Afrikaanse sokker afgeskuif na hulle 2007/08 seisoen. Reason Chiloane - speel nou vir Orlando Pirates. Thulasizwe Mbuyane - speel nou vir Orlando Pirates. Vodacom-liga op kickoff.com Geargiveer 22 Februarie 2010 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


Leo XI was die 232ste pous van die Rooms-Katolieke Kerk van 1 April tot 27 April 1605. Weens sy kort pontifikaat word hy die "blitspous" ("Papa lampo") genoem. Pous Leo XI is gebore as Alessandro Ottaviano de' Medici op 2 Junie 1535 in Florence, Italië. Hy was die seun van Ottaviano de' Medici. Sy ouma was Lucrezia de' Medici en sy ma Francesca Salviati die niggie van Pous Leo X. Op 22 Julie 1567 word hy priester. Sy oom, Cosimo I de' Medici, groothertog van Toskane, stuur hom as ambassadeur na die pouslike hof van Pous Pius V op 10 Junie 1569. Hy studeer onder leiding van die heilige Philip Neri. Pous Gregorius XIII benoem hom op 9 Maart 1573 tot biskop van Pistoia. Op 15 Januarie 1574 word Alessandro aartsbiskop van Florence. Op 12 Desember 1583 stel Pous Gregorius XIII hom aan as kardinaal. Alessandro was 'n baie godsdienstige mens. Hy is opgevoed deur die Dominikane. In sy bisdom het hy die teen-reformasie gesteun en die besluite van die konsilie van Trente deurgevoer. Op 3 April 1596 stel Pous Clemens VIII hom aan as gesant na Frankryk.


Oujaarsaand (ook soms Oujaarsdag) word jaarliks op die laaste dag van die jaar op 31 Desember gevier. Die opeenvolgende dag, 1 Januarie is die eerste dag van 'n nuwe jaar en 'n publieke vakansiedag in meeste westerse lande. Oujaarsdag is 'n publieke vakansiedag in sommige lande soos Australië, Argentinië, Brasilië, Frankryk, Meksiko, Filippyne en Venezuela (let wel, nie in Suid-Afrika nie). Op oujaarsaand word die oorgang van die ou na die nuwe gevier. Die nuwe jaar word soms ingewag met kerkdienste, vuurwerke en ander feesvieringe. As gevolg van die tydsverskil tussen lande, breek die nuwe jaar eerste in Nieu-Seeland en Australië aan. Daarna volg die meeste lande in Asië en uiteindelik lande in Afrika soos Suid-Afrika en Namibië. Dan volg die meeste Europese lande. Ten laaste kom die lande op die Amerikaanse kontinent aan die beurt. 1 Januarie, eerste dag van jaar. 31 Desember, laaste dag van jaar. Nuwejaarsdag, die volgende dag, openbare vakansiedag in Suid-Afrika en ander lande. Oukersaand, presies een week vóór Oujaarsaand. Wikimedia Commons het meer media in die kategorie Oujaarsaand.


Ian "Inkx" Herman is 'n Suid-Afrikaanse tromspeler wat ook ander perkussie-instrumente bespeel. Hy het bekendheid verwerf as lid van die trio Tananas. Hy was ook 'n stigterslid van die groep Unofficial Language saam met Paul Hanmer en Pete Sklair. Tananas bied 'n diepe dimensie aan musiek Geargiveer 28 Julie 2011 op Wayback Machine, Die Burger, 27 Mei 1994. Lys van Suid-Afrikaanse musikale kunstenaars Paul Hanmer Gito Baloi Steve Newman Hierdie artikel is ’n saadjie. Voel vry om Wikipedia te help deur dit uit te brei.


Slawistiek (alternatiewe spelling: Slavistiek) of Slawiese filologie (ook respektiewelik Slavistiek en Slaviese filologie) is die wetenskap van die tale en kultuur van die Slawiese volke. In Duitsland, waar Slawistiek 'n lang en ryk tradisie het, word dit as die studieveld van Slawiese tale en literature gedefinieer en behels gevolglik hoofsaaklik taalkunde en literatuurwetenskap, terwyl geskiedkundiges, teoloë, argeoloë, kunshistorici, opvoedkundiges, aardrykskundiges, ekonome, regs- en politiekwetenskaplikes en sosioloë wat hulle met die Slawiese lande besig hou, binne die konteks van akademiese sistematiek nie by die tradisionele Slawistiek gereken word nie. Hierdie akademiese dissiplines word saam met die Slawistiek as Osteuropakunde gedefinieer - soos byvoorbeeld in die naam van die Deutsche Gesellschaft für Osteuropakunde. Die Slawistiek word verder verdeel in Oos-Slawiese, Wes-Slawiese en Suid-Slawiese tale en literature. Op taalvlak kan dit verder verdeel word in Belorussistiek (Wit- of Belo-Russies), Bohemistiek (Tsjeggies), Bulgaristiek, Kasjoebologie, Polonistiek (Pools), Russistiek, Serwistiek, Serbokroatistiek, Slowakistiek, Slowenistiek, Sorabistiek en Oekraïnistiek. Na die studievelde Ou-Kerkslawies en Oer-Slawies word soms ook as Ouslawistiek, Paleoslawistiek of Kerkslawistiek verwys.


Van Coke Kartel is ’n Afrikaanse rockgroep. Die groep bestaan uit Francois van Coke (stem & kitaar), Wynand Myburgh (baskitaar), Jedd Kossew (kitaar, stem), Dylan Hunt (tromme). In 2009 ontvang hulle ’n SAMA-toekenning in die kategorie beste Afrikaanse rock-album vir Waaksaam & Wakker. Na vyf vollengte albums, verskeie tromspelers, vele toekennings, internasionale toere soos Taiwan en Europa, het hulle besluit om die tuig neer te lê. Van Coke Kartel het saam met internasionale groepe soos Metallica, Thirty Seconds to Mars, Korn, Chris Cornell, Good Charlotte en Billy Talent 'n verhoog gedeel. “Van Coke Kartel was ‘n mal rit.  Vir baie jare was hierdie projek my en Francois se hoof fokus.  Baie werk het hier ingegaan en ons het vir seker baie geleer. Dis hartseer om te dink dat dit nou alles tot ‘n einde kom.  Ek is wel opgewonde om hierdie sirkus vir een laaste keer op die pad te neem!” Wynand Myburgh. Nadat hulle 16 maande laas 'n konsert gedoen het, het die groep vir ou laas 'n finale toer in 2017 gedoen.


François Stephanus (Frans) Malan (bekend as F.S.) (Wellington, 12 Maart 1871 – Kaapstad, 31 Desember 1941) was 'n minister en waarnemende eerste minister in die parlement van die Unie van Suid-Afrika. Hy was ook leier van die Afrikanerbond en 'n ondersteuner van die politieke regte van die "nie-blankes" in Suid-Afrika. Malan is gebore op 12 Maart 1871 op Leeuwenjacht, tussen die Paarl en Wellington, Kaap, en oorlede op 31 Desember 1941 in Kaapstad. Hy was die seun van 'n boer en van Hugenoteafkoms (Franse Hugenote wat na Suid-Afrika gevlug het en in die Afrikanergemeenskap opgeneem is). Malan het opleiding ontvang aan die Victoria-kollege, Stellenbosch, (tans die Universiteit van Stellenbosch) en die Universiteit van die Kaap van Goede Hoop (waar hy wetenskappe bestudeer het) en Christ's College, Cambridge, waar hy in 1894 met 'n LLB gradueer. Hy het na die Kaap teruggekeer in 1895 en is as 'n advokaat toegelaat. Hy het egter nooit gepraktiseer nie en het die redakteur van Ons Land, die Hollandse Kaapse koerant, geword.


Josias Philip Hoffman (algemeen bekend as J.P. Hoffman of Sias Hoffman) (1807 – 1879) was 'n Suid-Afrikaanse politikus en staatsman en voorsitter van die Voorlopige Regering en later, tussen 1854 en 1855, die eerste president van die Oranje-Vrystaat. Hoffman was een van die verteenwoordigers van die Smithfield-distrik in die Oranjerivier-soewereiniteit gedurende die onderhandelinge tussen die Boere en die Britte oor die onafhanklikheid van die gebied. Hy het opgetree as voorsitter van die afvaardiging van die Boere in die onderhandelinge en het die Bloemfontein-konvensie in daardie hoedanigheid onderteken. Hy is vir die eerste keer aangewys as die voorsitter van die Voorlopige Regering (23 Februarie – 29 Maart 1854) en na 'n kort onderbreking as voorsitter van die Volksraad. Hy is op 18 April 1854 verkies tot die waarnemende president van die Oranje-Vrystaat. Hy was tot 15 Junie 1854 die waarnemende president. Hy is daarna uiteindelik as volwaardige president van die Oranje-Vrystaat aangestel. Beide Hoffman en sy staatsekretaris, Jacobus Groenendaal, was kreupel. Die regering van Hoffman het dus in die volksmond die bynaam "die kreupel regering" gehad.


Die Verenigde State van Amerika bestaan uit 50 deelstate (Engels: U.S. state), waarvan vier hulself Gemenebes (Commonwealth) noem: Kentucky, Massachusetts, Pennsilvanië en Virginië. Lys van die staatsgedigte van deelstate in die Verenigde State van Amerika


Die NG gemeente Molteno is 'n gemeente van die Nederduitse Gereformeerde Kerk op die hoogliggende Oos-Kaapse dorp Molteno, genoem na die eerste Kaapse eerste minister, sir John Molteno, kampvegter vir verantwoordelike regering. Die gemeente is in 1881 gestig en op 22 Julie daardie jaar vergader die eerste kerkraadslede, soos benoem deur die Ringskommissie van die Ring van Burgersdorp, onder voorsitterskap van ds. J.G.S. de Villiers, destyds predikant van die NG gemeente Tarkastad. Die eerste vergadering is op Sterkstroom gehou en die volgende dekade sou die vergaderings om die beurt daar en op Molteno self gehou word, totdat Sterkstroom in 1891 selfstandig geword het. Dit was weens die geografiese ligging van die gemeente wat die gesamentlike bearbeiding van die twee dorpies moeilik gemaak het, want hoewel hulle na aan mekaar lê, word hulle deur 'n bergpas geskei. Op die eerste vergadering is ook besluit dat die Heilige Nagmaal op Molteno bedien sou word. In 1883 is prop. J.F. Marais as eerste predikant van die gemeente georden. Hy vertrek in 1899 na Dordrecht en reeds in September daardie jaar word hy opgevolg deur ds. A.J. Pepler.


Gaspard de Coligny (Châtillon-sur-Loing, 16 Februarie 1519 - Parys, 24 Augustus 1572), heer van Châtillon, admiraal van Frankryk en Protestantse leier, is gebore in 'n adellike familie in Boergondië. De Coligny studeer in die lettere, maar staak sy studies toe hy by die leër aansluit. In 1552 word hy tot admiraal bevorder. Hy was streng maar regverdig met sy soldate. Nadat sy troepe 'n veldslag verloor, word hy gevange geneem, eers in Sluis en daarna na Gent. Terwyl hy in aanhouding verkeer, lees hy die Bybel wat sy broer vir hom present gegee het. Hy kom van Maarten Luther te hore en korrespondeer met Johannes Calvyn. Nadat iemand sy losprys betaal, is hy toegelaat om huis toe te keer. De Coligny besluit toe hom te gaan stry vir die regte van die Franse Protestante, die sogenaamde Hugenote. Ná die dood van Hendrik II van Frankryk, word De Coligny leier van die Hugenote. Op 22 Augustus 1572 word hy op straat geskiet. Hy verloor 'n vinger aan sy regterhand en een van sy elmboë word ook verbrysel.


Franz Kemp (*10 November 1938, Humandsorp distrik - † 6 Maart 2011, Johannesburg) was 'n gesoute joernalis en skrywer. Hy was vir 'n geruime tyd voor sy aftrede die adjunkredakteur van Huisgenoot in Johannesburg gewees. Kemp sterf op 6 Maart 2011 in die waakeenheid van die Flora-kliniek in Johannesburg aan leukemie (beenmurgkanker). Franz Kemp is op 10 November 1938 op ’n plaas in die Humansdorp distrik gebore. Hy matrikuleer aan die Hoërskool Andrew Rabie in Port Elizabeth. Na skool sluit hy aan by die Weerburo, in die hoop dat hierdie posisie hom in staat sal stel om op Marion-eiland diens te doen. Wanneer dit duidelik word dat hierdie voorneme nie in die nabye toekoms verwesenlik sal word nie, reageer hy op ’n advertensie in die koerant wat kandidaat-joernaliste vir die Suid-Afrikaanse Uitsaaikorporasie (SABC) soek. Na ses maande in hierdie posisie sluit hy in 1957 aan as joernalis by Die Oosterlig in Port Elizabeth, waarna hy by Nasionale Pers onder andere werk by Die Beeld (Sondagkoerant) en sy opvolger Rapport.


UTC+6 is die tydsone vir: Bhutantyd (BTT) Bangladesjtyd (BDT) Omsktyd (OMST) of Novosibirsktyd (NOVT) of Wes-Siberiese Tyd (USZ5) Algemeen UTC+6 in ander lande. Bangladesj* Bhoetan* Rusland* Altaj Altai-krai Nowosibirsk-oblast oblast Omsk Tomsk-oblast Kasakstan* (oostelik deel) Astana Baikonoer oblısı Almatı oblısı Aqmola oblısı Jambıl oblısı Mañıstaw oblısı Oñtüstik Qazaqstan (Suid-Kasakstan) oblısı Pavlodar oblısı Qarağandı oblısı Qızılorda oblısı Qostanay oblısı Şığıs Qazaqstan (Oos-Kasakstan) oblısı Soltüstik Qazaqstan (Noord-Kasakstan) Kirgisië Stede in UTC+6 (en)


Cagliari (Italiaans: [ˈkaʎʎari], luister (hulp·inligting); Sardies: Casteddu, [kasˈteɖːu]) is die hoofstad en grootste stad van Sardinië, 'n outonome gewes in die suidweste van Italië in die Middellandse See. Die stad het in 2015 'n bevolking van 154 460 gehad en beslaan 'n oppervlakte van 85,45 km². Cagliari is in die 7de eeu v.C. deur Fenisiese handelaars gestig en het in die 4de eeu v.C. aan Kartago behoort. Aansluitend is dit deur die Romeine verower. Wikimedia Commons het meer media in die kategorie Cagliari. (en) Toerisme-inligting oor Cagliari op Wikivoyage (it) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Materiaal is 'n natuurlike of kunsmatig geproduseerde stof wat bestem is om verwerk te word tot bruikbare produkte. Materiale word gekies op grond van hulle eienskappe met die oog op 'n bepaalde toepassing. Die term materiaal word gewoonlik slegs gebruik as die verwerkte stof nog gewysig moet word voor dit as deel van die eindproduk gebruik kan word. Anders praat mens eerder van grondstof of bestanddeel. Voorbeelde van belangrike materiale: Metale Staal Aluminium Koper Polimere Rubber Plastiek Keramiek Glas Sement Steen Tekstiele Katoen Wol Bio-gebaseerde materiale Leer Been Papier Hout Gom Biomateriale Saamgestelde materiale Veselglas Beton Wikimedia Commons het meer media in die kategorie Materiaal. Wikiwoordeboek het 'n inskrywing vir materiaal. Hierdie artikel is ’n saadjie. Voel vry om Wikipedia te help deur dit uit te brei.


Ikaros (Grieks: Ἴκαρος) is ’n karakter in die Griekse mitologie. Hy was die seun van Daidalos en is die bekendste vir sy poging om van Kreta af te ontsnap, wat sy dood tot gevolg gehad het. Ikaros se pa, Daidalos, ’n talentvolle Atheense vakman, het probeer ontsnap van Kreta, waar hy en sy seun gevange gehou is deur Minos, die koning vir wie hy die labirint gebou het om die minotourus (halfman, halfbul) te hou. Daidalos is verban omdat hy vir Minos se dogter, Ariadne, ’n stuk tou gegee het om Teseus, Minos se vyand, te help om in die labirint te oorleef en die minotourus te verslaan. Daidalos het twee paar vlerke van was en vere vir hom en sy seun gemaak. Voordat hulle van die eiland af weg is, het Daidalos sy seun gewaarsku om nie te na aan die son of die see te vlieg nie. Oorstelp deur die wonder om te vlieg het Ikaros nuuskierig deur die lug geswiep. Hy het egter te na aan die son gekom, die was het gesmelt en die vere het afgeval.


Jakhalsdans is 'n vollengte Afrikaanse rolprent met Engelse onderskrifte wat op Loxton geskiet is en op 23 April 2010 in teaters begin draai het. Die regisseur is die Oscar-benoemde Darrell Roodt. Die première van die rolprent is vir die eerste keer op 27 Februarie 2010 op die gelyknamige plaas Jakhalsdans net buite Loxton vertoon. Geld wat tydens die première ingesamel is, is ten bate van die dorp se skool en kinders aangewend. Jakhalsdans word as die eerste volwaardige Afrikaanse liefdesfliek in 15 jaar sedert Die Storie van Klara Viljee beskryf. Die rolprent het in die eerste week na uitreiking R1,7 miljoen verdien met 43 000 mense wat in teaters daarna gaan kyk het. Die rolprent is 'n romantiese drama. Dit het 'n OL-ouderdomsperk (ouerleiding). Theuns Jordaan as Ruan Landman Elizma Theron as Mara Malan Janke Bruwer as Mia Malan (bynaam "Paddatjie") Christina Storm as Vanessa Ruiters Neil Sandilands as Dawid le Fleur Chanté Hinds as Bokkie de Wet Chris Majiedt as Pieter Block Mattie Jooste as Abigail Ben Bruwer as Oom Ben Wilna Bruwer as Tannie Wilna Emo Adams as homself Robbie Wessels as homself Anton L'Amour as homself Bok van Blerk as homself Juanita du Plessis as haarself 'n Jong onderwyseres kom agter dat almal op die dorp nie ewe vriendelik is nie.


Ster-Kinekor is 'n Suid-Afrikaanse rolprentmaatskappy. Die maatskappy is gestig in 1969 toe 20th Century Fox besluit het om hulle Suid-Afrikaanse teaters aan Sanlam, 'n versekeringsmaatskappy, te verkoop. Ster-Kinekor se webtuiste Geargiveer 7 Augustus 2011 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


Penelope (Grieks: Πηνελόπεια/Πηνελόπη) is ’n karakter in die Griekse mitologie. In Homeros se Odussee is sy die getroue vrou van Odusseus wat haar vryers aan ’n lyntjie hou tydens haar man se lang afwesigheid. Penelope is die vrou van die hoofkarakter, Odusseus, die koning van Itaka. Sy het net een seun by hom, Telemachos, wat gebore is net voordat Odusseus in die Trojaanse Oorlog gaan veg het. Sy wag 20 jaar vir haar man om terug te keer – Oduseus veg tien jaar lank in die oorlog en reis daarna nog tien jaar lank. In dié tyd doen sy haar bes om die huweliksaansoeke van 108 vryers van die hand te wys. Toe Odusseus eindelik terugkeer, vermom as ’n ou boemelaar, vind hy uit Penelope het getrou gebly aan hom. Sy het allerhande maniere uitgedink om haar vryers te laat wag. Een daarvan was om voor te gee sy spin ’n begrafniskleed vir Odusseus se bejaarde pa, en dat sy daarna tussen hulle sal kies. Drie jaar lank trek sy elke aand ’n stuk van die kleed los, totdat iemand haar verraai.


Neil Joseph William Sandilands (gebore 1 Mei 1975) is 'n Afrikaanse akteur. Hy is bekend vir sy rol as Bart Kruger in die SABC2 se sepie 7de Laan en vir sy rol in kykNET se dramareeks Orion. Sy eerste internasionale blootstelling was met die rolprent Proteus waarin hy die rol van die gevaarlike 18de eeuse Nederlandse seevaarder speel wat op Robbeneiland aangehou was vir sodomie. Sandilands verwerf sy B.A.-graad in 1996 aan die Randse Afrikaanse Universiteit. Konings (1991); TV-reeks, as Dolf Groenewald. Regie: David Lister Meester (1990); TV-reeks, as Bertus Conradie. Regie: Annie Basson Carpe Diem (1995); TV-reeks, as Wynand. Regie: Bob Riley Soutmansland (1999); TV-reeks 7de Laan (2000); Sepie, as Bart Kruger (eienaar van die deli). Proteus (2003); Film, as Rijkhaart Jacob. Regie: John Greyson Snitch (2004); TV-reeks, as Jan Pieter Jozi-H (1 episode, 2006) Orion (2006); Afrikaanse TV-reeks, as Zatopek van Heerden. Regie: Gerrit Schoonhoven Unsung Hero (2009). Gasspeler.


Die St. James Kerk in Kaapstad, Suid-Afrika, is ’n groot kerk wat in 1900 gebou is. Dit staan ook as die St. James Church, Kenilworth, bekend. Dit was die ligging van die St. James-bloedbad op Sondag, 25 Julie 1993 waartydens vier gewapende APLA-lede 'n aanval tydens die erediens geloods het. Elf kerkgangers is in die slagting gedood en 58 is gewond. "Inligting oor die kerk op die Stad Kaapstad se webtuiste". Geargiveer vanaf die oorspronklike op 4 April 2012. Besoek op 13 Junie 2011. Youtube-video oor die slagting in 1993 Versoening en groei ná kerkslagting[dooie skakel], Rapport, 27 Julie 2003 Koördinate: 34°00′54″S 18°17′42″O / 34.0150919°S 18.2948771°O / -34.0150919; 18.2948771 Hierdie artikel is ’n saadjie. Voel vry om Wikipedia te help deur dit uit te brei.


Dr. Adrian Roux (ook soms gespel "Adriaan") (Kaapstad, 20 Januarie 1812 – Kaapstad, 29 Maart 1884) was die tweede leraar van die NG Kerk wat in Suid-Afrika georden is. Roux se ouers was Paul Roux en Anna Elizabeth Herold. Sy vader was 'n regstreekse afstammeling van die stamvader van die Roux-familie, Paul Roux van Oranje, wat in 1688 as Franse vlugteling na die Kaap gekom het. Van kleinsaf was die jong Adrian skrander en wou hy 'n evangeliedienaar word. Sy skoolopleiding ontvang hy aan die destydse Akademie van Evans en later aan die Zuid-Afrikaansch Athenaeum, wat in 1829 in Kaapstad gestig is. Hy het veral 'n aanleg vir tale gehad en maklik vreemde tale aangeleer. Op 19-jarige leeftyd kry hy toestemming van die indertydse goewerneur, sir Galbraith Lowry Cole, om na Holland te gaan waar hy in Junie 1831 aankom. Hy sit daar sy teologiese studie voort en word op 5 Oktober 1836 deur die Provinsiale Kerkbestuur van Seeland as proponent toegelaat.


Hierdie is 'n lys van openbare vakansiedae in Suid-Afrika: Die openbare vakansiedae wat tans in Suid-Afrika gevier word is as volg: Sedert 1994 word alle verkiesingsdae tot vakansie geproklameer. 31 Desember 1999 en 2 Januarie 2000 was tot vakansiedae verklaar om die sogenaamde "Y2K" oorskakeling te akkommodeer. 3 Januarie was derhalwe outomaties ook 'n vakansiedag omdat die vorige vakansiedag 'n Sondag was. 2 Mei 2008 was tot vakansiedag verklaar toe Menseregtedag en Goeie Vrydag albei op 21 Maart 2008 plaasgevind het. Vakansiedae wat afgeskaf is: "Persverklaring". Geargiveer vanaf die oorspronklike op 28 April 2012. Besoek op 8 Februarie 2011. "Mbeki verklaar 2 Mei 2008 tot vakansiedag". Geargiveer vanaf die oorspronklike op 1 April 2008. Besoek op 8 Februarie 2011. SA kry in '95 vier nuwe vakansiedae Stigting, jeug, vroue en erfenis gedenk[dooie skakel], Beeld, 8 September 1994. Hierdie artikel is ’n saadjie. Voel vry om Wikipedia te help deur dit uit te brei.


Gustavia is die hoofstad en enigste stad van die eilandnasie Sint Bartholomeus, 'n Franse oorsese grondgebied in die Karibiese See. Die stad is in 1787 gestig en het 'n bevolking van 2 300 in 2010 gehad. Hierdie artikel is ’n saadjie. Voel vry om Wikipedia te help deur dit uit te brei.


Ogbomosho is 'n groot stad in die suide van Nigerië en het 'n bevolking van 1 200 000 in 2006 gehad. Die stad is die hoofstad van die deelstaat Oyo. Die stad was van Yoruba in die 17de eeu gestig. Hierdie artikel is ’n saadjie. Voel vry om Wikipedia te help deur dit uit te brei.


Urbanus VIII was die 235ste pous van die Rooms-Katolieke Kerk van 1623 tot 1644. Hy was die laaste pous wat gewapende stryd gebruik het om die pouslike gebiede te vergroot. Hy het die kunste bevorder en die kerk se sending hervorm. Die groot geldelike skuld wat hy egter gedurende sy pontifikaat opgebou het, het die pousdom verswak omdat sy opvolgers weens gebrek aan fondse nie die militêre en politiese mag in Europa kon volhou nie. Urbanus was ook betrokke by die konflik met Galileo oor die heliosentriese stelsel. Pous Urbanus VIII is gebore as Maffeo Barberini op 5 April 1568 in Florence, Italië, die seun van Antonio Barberini, 'n ryk koopman van Ancona en sy vrou Camilla Barbadori. Hy kry sy opvoeding by die Jesuïte en verkry 'n doktoraat in die regte van die universiteit van Pisa in 1589. Op 7 April 1586 word hy priester. Op 13 Februarie 1592 word hy goewerneur van Fano. Op 4 Desember 1604 word Maffeo deur Pous Clemens VIII aangestel as pouslike legaat aan die hof van koning Henri IV van Frankryk. Op 20 Oktober 1604 stel die pous hom aan as aartsbiskop van Nasaret.


Pous Pius VII die 251ste pous van die Rooms-Katolieke Kerk van 1800 tot 1823 het 99 nuwe kardinale aangestel in 19 konsistories. Diego Innico Caracciolo, apostoliese protonotarius. Ercole Consalvi, ouditeur van die Heilige Roomse Rota. Luis María de Borbón y Vallábriga, aartsbiskop van Seville, Spanje. Giuseppe Firrao, titulêr aartsbiskop van Petra. Ferdinando Maria Saluzzo, titulêr aartsbiskop van Cartagine. Luigi Ruffo Scilla, titulêr aartsbiskop van Apamea. Bartolomeo Pacca, senior, titulêr aartsbiskop van Damietta. Cesare Brancadoro, aartsbiskop-biskop van Orvieto. Giovanni Filippo Gallarati Scotti, titulêr aartsbiskop van Side. Filippo Casoni, titulêr aartsbiskop van Perge. Girolamo della Porta. Giulio Gabrielli, apostoliese protonotarius. Francesco Mantica, dekaan van die priesters van die Apostoliese Kamer. Valentino Mastrozzi, priester van die Apostoliese Kamer. Giuseppe Albani, ouditeur generaal van Kuria-sake in die Apostoliese Kamer. Marino Carafa di Belvedere, prefek van die Apostoliese Paleis. Antonio Felice Zondadari, aartsbiskop van Siena. Lorenzo Litta, tesourier van die Apostoliese Kamer. Michelangelo Luchi, O.S.B.Cas., ab van die klooster van Montecassino. Carlo Crivelli, titulêr aartsbiskop van Patras. Giuseppe Spina, titulêr aartsbiskop van Corinto. Michele di Pietro, titulêr patriarg van Jerusalem.


Die Deutsche Schule Prag (Duits vir: Duitse Skool Praag, voorheen Auslandsschule der DDR; Tsjeggies: Německá škola v Praze) is 'n Duitse skool in die voorstad Nové Butovice, in die Tsjeggiese hoofstad Praag. Die skool is in 1989 deur die Duitse Demokratiese Republiek gestig. Wikimedia Commons het meer media in die kategorie Deutsche Schule Prag. (de) DSP webwerf Hierdie artikel is ’n saadjie. Voel vry om Wikipedia te help deur dit uit te brei. Koördinate: 50°03′19″N 14°21′15″O / 50.05538°N 14.35405°O / 50.05538; 14.35405


Lindiwe Mazibuko (gebore 9 April 1980) is 'n Suid-Afrikaanse politikus en 'n voormalige parlementêre leier van die amptelike opposisie, die Demokratiese Alliansie. Sy was die land se vierde jongste parlementslid, naas die ANC se Mduduzi Manana, COPE se Luzelle Adams en haar DA-kollega Masizole Mnqasela. Sy is deur sommige bestempel as 'n "opkomende ster in die parlement" en 'n moontlike toekomstige DA-leier. Sy is op 27 Oktober 2011 as die DA se parlementêre leier verkies nadat sy Athol Trollip net-net in 'n verkiesing verslaan het Sy is in Mei 2014 deur Mmusi Maimane in die pos opgevolg toe sy kort ná die algemene verkiesing aangekondig het dat sy oorsee verder gaan studeer. Sy het in Mei 2015 haar meestersgraad in Publieke Administrasie by die Harvard-universiteit in Boston verwerf. Sedert September 2015 is sy 'n ingeskrewe student aan die "Harvard Institute of Politics". Teen Oktober 2021, is sy die Uitvoerende Direkteur van die Apolitical Academy in Suid-Afrika. Mazibuko het as deel van haar studie aan die Universiteit van Kaapstad 'n referaat oor die DA geskryf nadat die destydse leier Tony Leon in 2006 uitgetree het.


Ofcolaco (Officers Colonial Land Company) is 'n klein dorpie in die oostelike Limpopoprovinsie, Suid-Afrika. Die dorpie is in 1920 deur 'n groep Britse veterane van die Eerste Wêreldoorlog gestig. Hulle het grond langs die Selatirivier gekoop. Die maatskappy is egter jare later gelikwideer. Afstammelinge van die oorspronklike offisiere woon steeds in die distrik en is trots op hul erfenis. Die huidige Ofcolaco is basies 'n dienssentrum langs die pad met 'n vulstasie, verskaffers van landboutoerusting, drankwinkel, kruidenierswinkel en 'n plaaslike mark. Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4


Die Mnquma Plaaslike Munisipaliteit is een van die plaaslike munisipaliteite in die Amathole-distriksmunisipaliteit in die Oos-Kaap, Suid-Afrika. Nedersettings in die munisipaliteit: Butterworth (setel) Kentani Msobomvu Hierdie Oos-Kaap-verwante artikel is slegs 'n saadjie. U kan ons wikipedia help deur dit uit te brei.


Die Victoriameer (Engels: Lake Victoria; Swahili: Viktoria Nyanza; Luo: Nam Lolwe; Luganda: Nnalubaale; Nyanza in ander Bantoetale) is een van die Groot Mere van Afrika en die grootste meer in Afrika. Dit lê net suid van die ewenaar. Die meer is deur die ontdekkingsreisiger John Hanning Speke in sy verslae Victoriameer herbenoem, na koningin Victoria. Hy was die eerste Brit om dit te dokumenteer. (Daar is sedertdien erken dat die inheemse gidse die naam Nyanza-meer gebruik het om dit aan hom te beskryf.) Speke het dit in 1858 gedoen terwyl hy saam met Richard Francis Burton op 'n ekspedisie was om die bron van die Nylrivier op te spoor. Hierdie ekspedisie is finansieel deur die Royal Geographic Society geborg. Met 'n oppervlakte van ongeveer 59 947 vierkante kilometer is Victoriameer Afrika se grootste meer volgens oppervlakte, die wêreld se grootste tropiese meer, en die wêreld se tweede grootste varswatermeer volgens oppervlakte ná Bowemeer in Noord-Amerika. Volgens volume is Victoriameer die negende grootste kontinentale meer ter wêreld, met ongeveer 2 424 kubieke kilometer se water.


Die Noord-Transvaal was 'n groot geografiese gebied in die voormalige Transvaalprovinsie van Suid-Afrika. Die naam is sedert die demokratisering van Suid-Afrika in 1994 stelselmatig uitgefaseer, ten gunste van Limpopo (geografies) en Noord-Gauteng (sport). Verskeie amateursportspanne staan dus nou bekend as Noord-Gauteng, bv. die Noord-Gautengse tennisspan. Die trots van Pretoria, die Noord-Transvaalse rugbyunie, staan sedert 1996 bekend as die Blou Bulle. Hierdie artikel is ’n saadjie. Voel vry om Wikipedia te help deur dit uit te brei.


Laerskool Jopie Fourie is 'n openbare laerskool in Pretoria wat na Jopie Fourie genoem is. Die leuse is "Getrou Tot Die Dood". Die skool se adres is 5de Laan 5, Salvokop, Pretoria, 0002 (oorkant Korrektiewe dienste). Die skool was aanvanklik Engelsmedium en het as die South End School bekend gestaan. Vanweë die ontwikkeling in die middestad van Pretoria is dit later na 'n Afrikaanse laerskool verander. Die skool is in 1970 herdoop na die Laerskool Jopie Fourie. Ná 1994 het die taalbehoeftes egter verander en die skool het in 2003 430 Engels- en 120 Afrikaanssprekende leerlinge gehad. In 2006 het die skool enkelmedium Engels geword. Diewe steel skool se duur klokke, Beeld, 29 November 2007. Laerskool Jopie Fourie vier sy eeufees, Beeld, 30 April 2003. Skool se Facebook-bladsy Hierdie artikel is ’n saadjie. Voel vry om Wikipedia te help deur dit uit te brei. Koördinate: 25°45′47.16″S 28°11′5.28″O / 25.7631000°S 28.1848000°O / -25.7631000; 28.1848000


.my is die Internettopvlakdomein vir Maleisië. Lys van Internettopvlakdomeine IANA .my whois informasie myNIC - domein registrasie Geargiveer 23 Februarie 2011 op Wayback Machine


Brenton-on-Sea is 'n klein vakansiedorpie aan die Indiese Oseaan in die Wes-Kaap, Suid-Afrika. Die dorpie is naby Knysna en ongeveer 4 km strandlangs vanaf Buffelsbaai. Die plekkie het bekend geword toe 'n swerm Brenton Blou-vlinder (Orachrysops niobe) (Engels: Brenton Blue butterfly) daar herontdek is. Die spesie is as uitgesterf beskou. Daar is ook 'n strand by Brenton-on-Sea sowel as verskeie visvangplekke. Die oord is vernoem na sir Jahleel Brenton, die admiraal wat gehelp het om die hawe by Knysna te ontwikkel. Lys van dorpe in Suid-Afrika Op Pad in Suid-Afrika. B.P.J. Erasmus 1995 ISBN 1-86842-026-4 Hierdie artikel is ’n saadjie. Voel vry om Wikipedia te help deur dit uit te brei.


Die isopiëstiese metode is 'n metode in die termodinamika om die aktiwiteit van die oplosmiddel van 'n oplossing te bepaal. Die woord isopiësties beteken onder gelyke dampdruk. In hierdie metode word twee verskillende oplossings (byvoorbeeld BaCl2-water en KCl in water) noukeurig afgeweeg en in 'n ruimte gebring wat afgesluit word en by 'n konstante temperatuur gehou word. Die oplosmiddel het by dié temperatuur 'n verskillende dampdruk vir die twee oplossings. Daardeur sal die een oplossing oplosmiddel deur verdamping verloor wat sal kondenseer in die ander een. Ná voldoende tyd sal 'n ewewig bereik word, waarby die dampdrukke, en daarmee die aktiwiteite gelyk geword het. Die oplossings word uitgeneem en opnuut afgeweeg om hulle molaliteit te bepaal. Oplossings van soute soos NaCl en KCl word gebruik as standaarde. Hulle osmotiese koëffisiënt ɸ en aktiwiteit is baie goed bekend as funksie van die molaliteit.


Die Impendle Plaaslike Munisipaliteit is een van die plaaslike munisipaliteite in die uMgungundlovu-distriksmunisipaliteit in KwaZulu-Natal, Suid-Afrika. Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Die Universiteit van Liverpool (ook bekend as Liverpool-universiteit) is 'n universiteit in Liverpool, Engeland. http://www.liv.ac.uk/ - Die universiteit se Webwerf. (en) "Table 0a – All students by institution, mode of study, level of study, gender and domicile 2006/07" (in Viëtnamees). Higher Education Statistics Agency. Geargiveer vanaf die oorspronklike op 20 Augustus 2016. Besoek op 10 April 2008. Hierdie artikel is ’n saadjie. Voel vry om Wikipedia te help deur dit uit te brei.


Oscypek of Oszczypek (meervoud: respektiewelik Oscypki en Oszczypki) is 'n Poolse harde kaas met 'n elastiese tekstuur wat al eeue lank volgens 'n eenvoudige metode van skaapmelk gemaak word. Die kaas word tot bolle gepers, aan die plafon van berghutte opgehang om te droog en gerook. Die kaas, wat binne twee tot drie maande ryp word, het 'n soutige smaak en 'n vetgehalte van 45%. Oscypki is kase van oorsprong en mag slegs deur skaapboere in die Tatragebied rondom die stad Zakopane gemaak word. Daar is egter 'n nou verwante skaapmelkkaas in Slowakye, wat as oštiepok bekend staan, en verwante Poolse kase soos gołka en die kleiner redykolka. Hulle word egter albei van koeimelk gemaak.


Die Vallei van Verlatenheid bied een van die skouspelagtigste berguitsigte in Suid-Afrika. Dit is ‘n natuurmonument van besondere geologiese betekenis. Hierdie besienswaardigheid lê 14km van Graaff-Reinet op die R63 hoofpad na Murraysburg. Loodregte kranse en hoë dolerietpilare teen die agtergrond van die vlaktes van die Kamdeboo is die gevolg van vulkaniese werking en erosie 150 tot 190 miljoen jaar gelede. Hierdie besondere stuk bergterrein is in 1935 tot nasionale gedenkwaardigheid verklaar. Pierneef het dit in een van sy skilderye verewig. Baudert, Margaret: Graaff-Reinet and the Valley of Desolation. In: Lantern. Tydskrif vir Kuns, Kennis en Kultuur. Jaargang 29, nr. 2, April 1980. Country Life, Februarie 2011 Hierdie artikel is ’n saadjie. Voel vry om Wikipedia te help deur dit uit te brei. Koördinate: 32°16′0″S 24°29′35″O / 32.26667°S 24.49306°O / -32.26667; 24.49306


'n Gemengde ekonomie (of gebalanseerde ekonomie) is 'n ekonomie wat elemente van private en staatsbeheer bevat en karakteristieke van beide 'n kapitalistiese en sosialistiese bestel reflekteer. Suid-Afrika is 'n voorbeeld van 'n gemengde ekonomie. Hoeveel staat, hoeveel private sektor het SA nodig? Geargiveer 15 Julie 2011 op Wayback Machine, sake24.com Ekonomie, Die Suid-Afrikaanse I: Die rol van die Regering , myfundi.co.za Terug na 'n apartheidsekonomie? Geargiveer 17 Julie 2011 op Wayback Machine, praag.co.za Hierdie artikel is ’n saadjie. Voel vry om Wikipedia te help deur dit uit te brei.


Groenpunt was 'n kiesafdeling tussen Seepunt en Kaapstad-Tuine in Kaapstad vanaf die 1943-verkiesing tot in 1994. In die eerste verkiesing in Groenpunt word die Verenigde Party se Robert Walter Bowen onbestrede verkies. Hy was toe reeds van 1929 af LV vir Kaapstad-Sentraal, maar dié kiesafdeling het in die slag gebly met die herafbakening voor die 1943-verkiesing. In 1948 word hy weer onbestrede verkies en sluit sy 19 jaar lange loopbaan as LV af op 27 Junie 1948 (waarskynlik met sy dood of so nie omdat hy bedank het sodat die oudminister maj. Pieter van der Byl 'n setel kon hê), skaars 'n maand na die 1948-verkiesing. In die tussenverkiesing op 8 Oktober 1948 word maj. Pieter van der Byl onbestrede verkies. Hy was toe reeds van 1929 af LV vir Bredasdorp, maar is in die verkiesing op 28 Mei 1948 met 259 stemme deur die Nasionale Party se kandidaat verslaan. Van der Byl word in 1953 weer onbestrede verkies, die vierde kiesstryd waarin Groenpunt se kiesers nie gestem het nie.


Hierdie artikel handel oor die voorstad van Kaapstad. Vir die voorstad van Johannesburg, sien Kenilworth, Gauteng. Kenilworth is 'n voorstad in Kaapstad. Volgens die 2011-sensus het Kenilworth 'n bevolking van 10 872 gehad van wie sowat 54% wit was. Die voormalige Afrikaansmedium Hoërskool Voortrekker is in die voorstad geleë. "Subplek Kenilworth". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Parow was 'n kiesafdeling vir verkiesings van die Volksraad van die Unie van Suid-Afrika en die Republiek van Suid-Afrika in die latere Noordelike Stadsgebiede van Kaapstad van 1948 af tot 1994. In die eerste algemene verkiesing in daardie jaar wen die Herenigde Nasionale Party se Alfred Ernest Erlank met 'n meerderheid van 1 232 stemme teen die Verenigde Party se J.H. Boonzaaier. Erlank bly net LV vir Parow tot 4 Maart 1953, want in die verkiesing daardie jaar kombineer Parow met Bellville as Bellville-Parow toe die Nasionale Party se Jan Haak met 2 251 stemme wen teen die Verenigde Party se James Wellwood Mushet, wat van 1943 tot 1953 LV vir Vasco was en voorheen ook vir Maitland (1938-1943) en Liesbeek (1920-1921). In 1958 skei Bellville en Parow en nou wen Stephanus François Kotzé (6 943 stemme) met 'n stewige meerderheid van 4 297 teen die Verenigde Party se D.W. Gray (2 646). In die volkstemming van 1960 stem Parow se kiesers dan ook oorweldigend ten gunste van republiekwording met 9 300 stemme, vergeleke met 2 980 stemme daarteen.


Middelpos is 'n klein nedersetting in die Noord-Kaap, Suid-Afrika. Die dorpie is tussen Calvinia en Sutherland op die R354 provinsiale pad langs die Roggeveldberge. Die dorpie se naam is in die roman, Middlepost, van Anthony Sher verewig. Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4 Hierdie artikel is ’n saadjie. Voel vry om Wikipedia te help deur dit uit te brei.


Buccleuch is 'n voorstad net oos van Sandton, in Johannesburg, Suid-Afrika. "Subplek Buccleuch". Sensus 2011. Hierdie artikel omtrent 'n plek in Johannesburg is slegs ’n saadjie. Jy kan Wikipedia help deur dit uit te brei.


Kosakië (Russies: Казакия) is ’n term wat dikwels gebruik word om te verwys na tradisionele gebiede waar die Kosakke in Rusland gewoon het. Dit kan ook verwys na ’n beplande onafhanklike staat vir die Kosakke. Die naam het gewild geword onder Kosak-immigrante in Europa na die Russiese Rewolusie van 1917 en die daaropvolgende burgeroorlog. Dit is gebruik vir ’n verenigde gebied van sewe Kosak-groepe: die Don-, Koeban-, Terek-, Astrachan-, Oeral-, Orenboerg- en Kalmikië-leër. In die laat 1920's het die idee veral gewild geword onder Kosak-immigrante in Praag, Tsjeggo-Slowakye. Tydens die Tweede Wêreldoorlog het die Kosakke wat vir Nazi-Duitsland geveg het, die Russiese Bevrydingsleër op die been gebring in die hoop om so ’n onafhanklike staat te stig, maar dit het nie gematerialiseer nie. Gregory P. Tschebotarioff (1964), Russia, My Native Land: A U.S. Engineer Reminisces and Looks at the Present, pp. 298-300, 365. McGraw-Hill Hierdie Rusland-verwante artikel is ’n saadjie. U kan help deur dit uit te brei.


Die Nikolaiviertel ("Nikolaikwartier") was een van die vroegste kwartiere waarin die Berlynse stadsgebied vanaf die 13de eeu onderverdeel is. Net soos die ander stadsbuurte van hierdie periode (Heilig-Geist-Viertel, Marienviertel en Klosterviertel) is dit na 'n kerkinstelling vernoem, naamlik die Nikolaikerk as sy sentrale gebou. Die huidige Nikolaiviertel is tussen 1985 en 1987 ter geleentheid van die 750-jaarfeesviering van Berlyn in 1987 in 'n historiserende styl heropgebou. Dit is in die stadsdeel Mitte aan die oostelike oewer van die Spreerivier tussen Rathausstraße, Spandauer Straße en Mühlendamm geleë. Die Sint Nikolaikerk, 'n laat-Romaanse veldsteenbasiliek, is omstreeks 1200 voltooi. Rondom hierdie sakrale gebou het 'n nedersetting met twee buurte begin ontwikkel: Berlin of Oud-Berlyn, die groter een van die twee dorpe, het oos van die Spree ontstaan, die kleiner susterdorp Cölln aan die teenoorliggende rivieroewer. Die twee buurte is deur die Mühlendamm-brug met mekaar verbind. Albei nedersettings het omstreeks 1230 stadstatus gekry. Min is bekend oor die vroeë geskiedenis van die dubbelstad waaruit die latere Duitse hoofstad Berlyn sou ontwikkel aangesien alle geskiedkundige dokumente vermoedelik deur 'n brandramp in 1380 vernietig is.


Beeskow (Neder-Sorbies: Bezkow) is die administratiewe setel van die distrik Oder-Spree in die Duitse deelstaat Brandenburg.


Dialektiek (ook bekend as denkleer, redeneerkunde of die dialektiese metode) is 'n beredeneringsmetode, wat sedert antieke tye sentraal staan tot die Indiese asook Europese filosofie. Die woord "dialektiek" het sy ontstaan in antieke Griekeland, en is deur Plato gepopulariseer in sy Sokratiese dialoë. Dialektiek berus op 'n dialoog tussen twee of meer persone, wat ten spyte van die verskillende sienswyses wat hulle mag handhaaf, tog wens om die waarheid van 'n saak na te speur deur die uitruil van beskouings en oortuigings, onderhewig aan beredenering. Dit verskil van 'n debat, waarin albei partye tot hul sienswyses verbind is, en oorgehaal is om die debat in hul guns te beklink deur oortuiging of 'n bewys van hul juistheid (of van die teenparty se onjuistheid) – waarin 'n jurie of arbiter gevolglik dikwels benodig word om die saak te beslis. Dit verskil ook van retoriek, 'n spraakkuns wat hom beroep op logos, pathos of ethos. Retoriek is kommunikasie gemik op oorreding van 'n gehoor tot die aanhang van 'n spesifieke argument of aksie.


Setlagole is 'n klein nedersetting in die Noordwesprovinsie van Suid-Afrika. Die N18 nasionale pad gaan deur die dorp. Vanaf Setlagole loop die R507 hoofpad na Delareyville, terwyl die R376 in die rigting van die Botswanagrens gaan. Lys van dorpe in Suid-Afrika "Hoofplek Setlagole". Sensus 2011. B.P.J. Erasmus. Op Pad in Suid-Afrika. 1995. ISBN 1-86842-026-4 Eric Rosenthal. Ensiklopedie van Suidelike Afrika. 1967. Hierdie Noordwes-verwante artikel is slegs 'n saadjie. U kan ons wikipedia help deur dit uit te brei.


Zvishavane (tot ongeveer 1982 Shabani) is 'n dorp in suidelike Zimbabwe, in die provinsie van Midlands met ongeveer 35,000 inwoners (2002). Hierdie artikel is ’n saadjie. Voel vry om Wikipedia te help deur dit uit te brei.


Komaggas is 'n klein nedersetting in die Noord-Kaap, Suid-Afrika. Die naaste groot dorp is Springbok, Noord-Kaap. Die nedersetting het ontstaan in 1829 toe 'n sendingstasie gestig is deur eerw. J.H. Schmelen van die Londense Sendinggenootskap. In 1843 is dit aan die Rynse Sendinggenootskap oorgedra en in 1926 aan die NG Kerk. Eerw. Gottlieb Weich, Rynse sendeling en stamvader van die familie Weich in Suid-Afrika, was die hoof van die stasie vanaf eerw. Schmelen se dood in 1847 tot omstreeks 1881. Wes van Komaggas op die eskarp kom die skaars gladdeblaaraalwyn voor. Lys van dorpe in Suid-Afrika "Hoofplek Komaggas". Sensus 2011. B.P.J. Erasmus: Op Pad in Suid-Afrika. 1995. ISBN 1-86842-026-4


Vir ander gebruike, sien Devon (dubbelsinnig). Devon is 'n klein myndorpie in Gauteng, Suid-Afrika. Die dorpie is 40 km suidoos van Springs. Die dorp is glo deur die landmeter vernoem na die graafskap Devon in Engeland. Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4 Ensiklopedie van Suidelike Afrika, Eric Rosenthal, 1967 Hierdie artikel is ’n saadjie. Voel vry om Wikipedia te help deur dit uit te brei.


Colchester kan verwys na: Colchester, 'n nedersetting in die Oos-Kaap, Suid-Afrika. Colchester, 'n stad in Essex, Engeland. Asook verskeie ander plekke.


Middelburg was 'n kiesafdeling in Transvaal vir die Suid-Afrikaanse Volksraad en die Transvaalse Provinsiale Raad vanaf die eerste algemene verkiesing ná Uniewording in 1910. Potgieter, D.J. (ed.) 1972. Standard Encyclopaedia of Southern Africa. Cape Town: Nasionale Opvoedkundige Uitgewery (Nasou). Schoeman, B.M. 1977. Parlementêre verkiesings in Suid-Afrika 1910–1976. Pretoria: Aktuele Publikasies. Hierdie artikel is ’n saadjie. Voel vry om Wikipedia te help deur dit uit te brei.


Roodepoort was 'n kiesafdeling in Transvaal vir die Suid-Afrikaanse Volksraad en die Transvaalse Provinsiale Raad vanaf die eerste algemene verkiesing ná Uniewording in 1910. Potgieter, D.J. (ed.) 1972. Standard Encyclopaedia of Southern Africa. Cape Town: Nasionale Opvoedkundige Uitgewery (Nasou). Schoeman, B.M. 1977. Parlementêre verkiesings in Suid-Afrika 1910-1976. Pretoria: Aktuele Publikasies. Hierdie artikel is ’n saadjie. Voel vry om Wikipedia te help deur dit uit te brei.


Wakkerstroom was 'n kiesafdeling in Transvaal vir die Suid-Afrikaanse Volksraad en die Transvaalse Provinsiale Raad vanaf die eerste algemene verkiesing ná Uniewording in 1910. (en) Potgieter, D.J. (red.) 1972. Standard Encyclopaedia of Southern Africa. Cape Town: Nasionale Opvoedkundige Uitgewery (Nasou). (af) Schoeman, B.M. 1977. Parlementêre verkiesings in Suid-Afrika 1910-1976. Pretoria: Aktuele Publikasies. Hierdie artikel is ’n saadjie. Voel vry om Wikipedia te help deur dit uit te brei.


Gaius Plinius Secundus (23 n.C. – 25 Augustus 79), beter bekend as Plinius die ouere, was 'n Romeinse outeur, natuurkundige en natuurfilosoof, asook 'n vloot- en weermagkommandeur van die vroeë Romeinse ryk, en persoonlike vriend van keiser Vespasianus. Sy vrye tyd is grootliks aan studies gewy; aan die beskrywings van sy ondersoeke en veldwaarnemings van natuurlike en geografiese verskynsels, waaruit hy 'n ensiklopediese werk, die Naturalis Historia, saamgestel het, wat as 'n toonbeeld aanvaar is in baie aanverwante werke daarna. Plinius die jongere, sy susterskind, het só na hom verwys in 'n brief aan die historikus Tacitus: Vanuit my eie oogpunt gesien, ag ek diegene geseënd vir wie, as 'n vergunning van die gode, dit beskore is om òf te doen wat beskrywenswaardig is, òf te skryf wat lesenswaardig is; en uitermate geseënd diesulkes wat beskik oor albei voorregte. Onder die laasvermelde garde sal my oom getel word, danksy sy eie en ook jou lektuur. Plinius verwys hier daarna dat Tacitus op 'n tans verlore werk van sy oom, Geskiedenis van die Germaanse Oorloë, aangewese was.


Rente is die prys wat 'n lener aan 'n uitlener betaal vir die gebruik van 'n bate, wat die kapitaal genoem word. Enkelvoudige rente is wanneer slegs die kapitaalbedrag rente verdien, m.a.w. rente wat reeds verdien is, verdien nie ook rente nie. K rand belê teen 'n enkelvoudige rentekoers van i per jaar word K(1 + in) rand teen die einde van n jaar. In die praktyk is enkelvoudige rente egter 'n rare verskynsel. Saamgestelde rente is die geval waar rente reeds verdien, verdere rente verdien. K rand belê teen 'n saamgestelde rentekoers van i per jaar word ná een jaar K(1 + i), ná twee jaar K(1 + i) plus rente op K(1 + i), m.a.w. K(1 + i) + iK(1 + i) = K(1 + i)2, ná drie jaar word dit K(1 + i)3, en ná n jaar word dit K(1 + i)n.


Philipsburg is die hoofstad en grootste stad van Sint Maarten, 'n deel van die Koninkryk der Nederlande in die Karibiese See. Die stad het in 2006 'n bevolking van 1 338 gehad en is die belangrikste stad op Sint Maarten en is geleë op die Suidelike kus naby die Oostelike punt van die eiland. Philipsburg was gebou om die twee Fort Amsterdam en Fort Willem en is 1763 van John Philips gestig Hierdie artikel is ’n saadjie. Voel vry om Wikipedia te help deur dit uit te brei.


Bonsile John Kani (gebore 1943) is ’n Suid-Afrikaanse akteur, teaterregisseur en dramaturg. Hy is in New Brighton, Suid-Afrika, gebore. Kani het in 1965 by The Serpent Players in Port Elizabeth aangesluit en het verskeie toneelstukke help skep wat nooit gepubliseer is nie, maar wel voor groot gehore opgevoer is. Dit is gevolg deur die meer bekende Sizwe Banzi Is Dead en The Island, wat in die vroeë 1970's saam met Athol Fugard en Winston Ntshona geskryf is. Hy het ook ’n benoeming vir ’n Laurence Olivier-prys gekry vir sy rol in My Children My Africa! Kani se werk is in talle plekke opgevoer, onder andere in New York, waar hy en Winston Ntshona in 1975 ’n Tony-toekenning ontvang het vir Sizwe Banzi Is Dead en The Island. Nothing But the Truth (2002) was sy debuut as alleenskrywer en is eerste in die Markteater in Johannesburg opgevoer. Hy het in 2003 die Fleur du Cap-toekenning ontvang vir beste akteur en beste nuwe Suid-Afrikaanse toneelstuk. In dieselfde jaar het hy ’n spesiale Obie-toekenning in die VSA gekry vir sy bydrae tot die teater.


Ayran is 'n verfrissende drank wat van jogurt berei word en sy oorsprong in die Kaukasus en Anatolië het. In landelike gebiede van Turkye is ayran die tradisionele drank wat aan gaste aangebied word. Om ayran te berei word jogurt en water in die verhouding 2:1 tot 1:1 met 'n knippie sout geroer totdat dit skuimerig is. Gewoonlik dien skaapmelk- of koeimelkjoghurt met 'n hoë vetinhoud en baie suur jogurtkulture (Streptococcus thermophilus en Lactobacillus bulgaricus) as basis vir die drank. Indien dit nie beskikbaar is nie, word minder suur jogurt met 'n bietjie suurlemoensap vermeng. Soms word ayran met suurlemoen-melisse, pepermunt of basiliekruid gegeur. Industrieel vervaardigde ayran is lankal ook in supermarkte te koop en word in twee variante, met 'n souterige of vrugtesmaak, aangebied. In Rusland het ayran as deel van die Kaukasiese kookkuns onder sy Armeense naam tan gewild geraak. Tan word hier met of sonder koolsuur aangebied, en daar is ook variante met 'n verskeidenheid geure soos bokmelk-tan met komkommersap, met dille, ander kruie of swart peper. Hierdie soorte is nou verwant aan Kaukasiese kefir.


Oranjestad is die hoofstad en grootste stad van Sint Eustatius, 'n munisipaliteit van Nederland in die Karibiese See. Die stad het in 2006 'n bevolking van 1 000 gehad en is die belangrikste stad op Sint Eustatius. Die stad is geleë op die Westelike kus naby die Suidelike punt van die eiland, is in 1755 gestig en die stad was van toe af al die hoofstad van Sint Eustatius. Hierdie artikel is ’n saadjie. Voel vry om Wikipedia te help deur dit uit te brei.